******

**Anul 2021 – numărul 22**

**31 mai – 4 iunie**

***Din conținutul acestui număr***:

[Repere din agenda publică a conducerii instituţiei prefectului - judeţul Hunedoara în perioada 31 MAI – 4 iunie, 2021 2](#_Toc73967639)

[Selecție de Acte normative apărute în Monitorul Oficial al României în perioada 31 mai – 4 iunie, 2021 3](#_Toc73967640)

[Comunicate de presă ale Guvernului României 4](#_Toc73967641)

[Întrevederea prim-ministrului României, Florin Cîțu, cu vicepreședintele Comisiei Europene, Maroš Šefčovič 4](#_Toc73967642)

[Comunicat de presă - ședință de guvern - Premierul Florin Cîțu: Vom îmbunătăți sistemele publice digitale din sectoarele cheie de activitate 5](#_Toc73967643)

[Informaţie Europeană 6](#_Toc73967644)

[NOUTĂȚI – Informații UTILE 6](#_Toc73967645)

[Prezentarea oficială a PNRR: Care sunt criteriile pe baza cărora va fi evaluat. Exemple de investiții principale 6](#_Toc73967646)

[Depunerea declarației de beneficiar real de către întreprinderi, amânată până pe 1 octombrie 9](#_Toc73967647)

[APIA a demarat autorizarea la plată a sumelor cuvenite sub formă de rentă viageră agricolă aferentă anului 2020 9](#_Toc73967648)

[Circular Economy Hackathon - Concurs de soluții în domeniul economiei circulare! Premii de până la 600 euro/categorie 9](#_Toc73967649)

[Programul RO-Cultura: Lista proiectelor selectate la finanțare și pe lista de rezervă pe apelul pentru consolidarea antreprenoriatului cultural și dezvoltarea audienței și a publicului, sesiunea 2 10](#_Toc73967650)

[Ministerul Tineretului și Sportului premiază cu până la 50.000 lei proiectele studențești și de tineret! 11](#_Toc73967651)

[ADR Nord-Vest: A fost prelungit apelul Be.CULTOUR, dedicat turismului cultural 12](#_Toc73967652)

[POIM: Perioada de depunere pentru apelul destinat creșterii siguranței pacienților în structuri spitalicești publice care utilizează fluide medicale a fost prelungită 12](#_Toc73967653)

[Consultări 12](#_Toc73967654)

[MADR: Ghidul pentru investiții în procesarea și marketingul produselor din sectorul pomicol, în consultare publică! 12](#_Toc73967655)

[Schemă de ajutor de stat în valoare de 750 milioane de euro pentru stimularea investițiilor strategice, în consultare publică! 13](#_Toc73967656)

[Proiect de OUG în vederea atribuirii Ministerului Educației și a instituțiilor aflate în subordine a rolului de organizații partenere pentru implementarea eficientă a POAD 14](#_Toc73967657)

[APELURI – Finanțări 14](#_Toc73967658)

[IMPACT EdTech: Program de incubare și accelerare pentru start-up-uri și IMM-uri 14](#_Toc73967659)

[Noul Program al Pieței Unice lansează un apel pentru Rețeaua întreprinderilor europene 15](#_Toc73967660)

[Sfârșitul lunii iunie anunță lansarea apelului „Intervenții prioritare pentru comunitățile rome”! Documentația aferentă apelului, în consultare publică 15](#_Toc73967661)

[Apelul pentru HoReCa va fi lansat în curând! Potențialii beneficiari sunt sfătuiți să pregătească din timp raportul de expertiză contabilă sau, după caz, raportul de audit 16](#_Toc73967662)

[Din actualitatea europeană 17](#_Toc73967663)

[Certificatul digital al UE privind COVID: se lansează portalul UE în șapte țări cu o lună înainte de termen 17](#_Toc73967664)

[NextGenerationEU: Comisia Europeană va emite obligațiuni pe termen lung în valoare de aproximativ 80 de miliarde EUR în cadrul planului de finanțare pentru 2021 19](#_Toc73967665)

[Mecanismul de redresare și reziliență: România își prezintă planul oficial de redresare și reziliență 21](#_Toc73967666)

[Comisia Europeană numește un nou șef al Reprezentanței sale în România 23](#_Toc73967667)

[Către un spațiu Schengen mai puternic și mai rezilient 24](#_Toc73967668)

[Comisia propune o identitate digitală fiabilă și sigură pentru toți europenii 26](#_Toc73967669)

[Salata cu icre de știucă de Tulcea: produs cu indicație geografică protejată în UE 29](#_Toc73967670)

[Coronavirus: Comisia propune o actualizare a măsurilor coordonate privind călătoriile înainte de începutul verii 30](#_Toc73967671)

Întocmit,

Compartimentul Afaceri Europene și Relații Internaționale,

Edit Iliescu, consilier

Alexandra Irina Pădurean, manager public

Repere din agenda publică a conducerii instituţiei prefectului - judeţul Hunedoara   
în perioada 31 MAI – 4 iunie, 2021

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților Oana Andreea BIRIȘ și SZÉLL Lőrincz:

| **Eveniment** | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara* | ***31 mai*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara, STS Hunedoara precum și SJPI Hunedoara* | ***31 mai*** |
| *Participare la ședința de lucru în sistem videoconferință susținută de Șeful Departamentului pentru Situații de Urgență, domnul Raed Arafat.* | ***31 mai*** |
| *Activități specifice funcției.* | ***01 iunie*** |
| *Verificări pe teren pe tema vaccinării împotriva COVID-19.* | ***02 iunie*** |
| *Participare eveniment 150 de ani de învățământ în limba română la Colegiul Național Pedagogic "Regina Maria".* | ***02 iunie*** |
| *Vizită de lucru la sediul Casei Județene de Asigurări de Sănătate Hunedoara.* | ***02 iunie*** |
| *Întâlnire cu investitori din județul Hunedoara.* | ***02 iunie*** |
| *Întâlnire de lucru cu reprezentantul Direcției Județene de Statistică Hunedoara, respectiv a Direcției pentru Agricultură a jud. Hunedoara.* | ***02 iunie*** |
| *Participare la festivitatea de absolvire a liceului la Colegiul Național „Decebal” din Deva* | ***03 iunie*** |
| *Întâlnire de lucru cu domnul Ciușcă Mugurel, director al Sport Club Municipal Deva.* | ***03 iunie*** |
| *Întâlnire de lucru cu primarul comunei Luncoiu de Jos.* | ***03 iunie*** |
| *Întâlnire de lucru cu doamnul Bozdog Adrian, director ITM Hunedoara.* | ***03 iunie*** |
| *Întâlnire de lucru cu primarul comunei Peștișu Mic.* | ***03 iunie*** |
| *Întâlnire de lucru cu domnul Corici Sorin, șeful Sistemului Hidrotehnic Independent Petroșani.* | ***03 iunie*** |
| *Întâlnire de lucru cu inginerul șef al SC ENEL DISTRIBUȚIE BANAT SA, Unitatea Teritorială Rețea Deva, domnul Codrin Iovescu.* | ***03 iunie*** |
| *Întâlnire de lucru cu domnul Octavian Băgescu, director executiv AJPIS Hunedoara.* | ***03 iunie*** |
| *Participare la acțiunea de vaccinare împotriva „COVID 19” a jandarmilor, polițiștilor și pompierilor hunedoreni la centrul „Drive Through” din Deva.* | ***04 iunie*** |
| *Întâlnire de lucru cu domnul Bretean Ovidiu Dorel, comisar șef al Gărzii Naționale de Mediu – Serviciul Comisariatul Județean Hunedoara* | ***04 iunie*** |
| *Întâlnire de lucru cu domnul Ienea Chirilă Amar Oliver, inspector șef Garda Forestieră – Centru Regional Timișoara.* | ***04 iunie*** |
| *Participare la centrul mobil de vaccinare în satul Țebea, comuna Baia de Criș.* | ***05 iunie*** |
| *Participare la vaccinare în comuna Teliucu Inferior.* | ***06 iunie*** |

Cancelaria Prefectului

🏵🏵🏵



Selecție de Acte normative apărute în Monitorul Oficial al României   
în perioada 31 mai – 4 iunie, 2021

**M. Of. nr. 559/ 31 mai 2021**

* **558 -** **Guvernul României -** Hotărâre privind aprobarea Strategiei naționale pentru ocuparea forței de muncă 2021-2027 și a Planului de acțiuni pe perioada 2021-2027 pentru implementarea Strategiei naționale pentru ocuparea forței de muncă 2021-2027
* **317 -** **Ministerul Tineretului și Sportului -** Ordin pentru aprobarea Normelor privind stabilirea unor măsuri de prevenire și combatere a îmbolnăvirilor cu virusul SARS-CoV-2 în centrele de agrement/bazele turistice aflate în administrarea Ministerului Tineretului și Sportului, prin direcțiile județene pentru sport și tineret

**M. Of. nr. 560/ 31 mai 2021**

* **41 -** **Guvernul României -** Ordonanță de urgență pentru modificarea și completarea Legii educației naționale nr. 1/2011
* **707 -** **Ministerul Sănătății -** Ordin pentru aprobarea Normei privind stabilirea măsurilor specifice de prevenire a răspândirii virusului SARS-CoV-2 pentru activitățile de operare a plajelor turistice

**M. Of. nr. 561/ 31 mai 2021**

* **43 -** **Guvernul României -** Ordonanță de urgență pentru prelungirea termenului de depunere a declarației anuale privind beneficiarul real al persoanei juridice, prevăzut la art. 56 alin. (4) din Legea nr. 129/2019 pentru prevenirea și combaterea spălării banilor și finanțării terorismului, precum și pentru modificarea și completarea unor acte normative

**590 -** **Guvernul României -** Hotărâre pentru completarea Hotărârii Guvernului nr. 868/2018 privind stabilirea modului de acordare a sprijinului financiar din partea Uniunii Europene pentru producătorii din sectorul vitivinicol în perioada 2019-2023

**M. Of. nr. 562/ 02 iunie 2021**

* **1 -** **Autoritatea Electorală Permanentă -** Instrucțiune privind unele măsuri pentru organizarea alegerilor locale parțiale din data de 27 iunie 2021

**M. Of. nr. 564/ 02 iunie 2021**

* **746 -** **Ministerul Sănătății-** Ordin pentru modificarea și completarea anexei la Ordinul ministrului sănătății nr. 488/2016 pentru aprobarea Normelor de aplicare a Legii sănătății mintale și a protecției persoanelor cu tulburări psihice nr. 487/2002

**M. Of. nr. 567/ 03 iunie 2021**

* **584 -** **Guvernul României -** Hotărâre pentru modificarea și completarea Hotărârii Guvernului nr. 1.217/2006 privind constituirea mecanismului național pentru promovarea incluziunii sociale în România

**M. Of. nr. 568/ 03 iunie 2021**

* **614 -** **Guvernul României -** Hotărâre pentru aprobarea Programului manifestărilor prilejuite de Ziua Eroilor - 10 iunie 2021
* **615 -** **Guvernul României -** Hotărâre pentru completarea anexei nr. 3 la Hotărârea Guvernului nr. 531/2021 privind prelungirea stării de alertă pe teritoriul României începând cu data de 13 mai 2021, precum și stabilirea măsurilor care se aplică pe durata acesteia pentru prevenirea și combaterea efectelor pandemiei de COVID-19

**M. Of. nr. 571/ 04 iunie 2021**

* **155 -** **Parlamentul României -** Lege privind aprobarea Ordonanței de urgență a Guvernului nr. 4/2021 pentru modificarea și completarea Ordonanței de urgență a Guvernului nr. 57/2019 privind Codul administrativ

**587 -** **Guvernul României -** Hotărâre pentru modificarea și completarea anexei la Hotărârea Guvernului nr. 964/2000 privind aprobarea Planului de acțiune pentru protecția apelor împotriva poluării cu nitrați proveniți din surse agricole

Descărcați  ADOBE READER - <http://get.adobe.com/reader/>

Sursa: Monitorul Oficial al României - http://www.monitoruloficial.ro/RO/article--e-Monitor.html

🏵🏵🏵

Comunicate de presă ale Guvernului României

****Întrevederea prim-ministrului României, Florin Cîțu, cu vicepreședintele Comisiei Europene, Maroš Šefčovič****

Prim-ministrul României, Florin Cîțu, a avut astăzi, 31 mai 2021, o întrevedere cu vicepreședintele Comisiei Europene, Maroš Šefčovič, cu prilejul vizitei acestuia la București.

Prezența în România a înaltului oficial european, responsabil cu coordonarea relațiilor interinstituționale și analiza prospectivă strategică de la nivelul Uniunii Europene, este marcată și de participarea la ceremonia de inaugurare a Centrului Euro-Atlantic pentru reziliență.

În cadrul întrevederii, premierul Cîțu a exprimat aprecierea pentru deschiderea deosebită manifestată de vicepreședintele Šefčovič față de prioritățile europene ale României pe dosarele cu mize de importanță națională și pentru sprijinul constant oferit pentru reflectarea acestora în cadrul deciziilor de la nivel european.

Cei doi oficiali au subliniat importanța strategică, ca investiție de viitor, a cooperării în palierul securității cibernetice și a dezvoltării rezilienței, în strânsă coordonare a acțiunilor de la nivel UE și NATO, bazate pe schimburi de informații și bune practici. Vicepreședintele Šefčovič a evidențiat, în context, rolul marcant al viitorului Centrul de competențe în domeniul securității cibernetice, găzduit la București, confirmând, totodată, întreaga disponibilitate a Comisiei Europene de a colabora îndeaproape cu Centrul Euro-Atlantic pentru reziliență.

Prim-ministrul României a mulțumit pentru cooperarea și sprijinul Comisiei Europene în avansarea procesului de operaționalizare a Centrului de competențe în domeniul securității cibernetice de la București. A subliniat, în context, angajamentul pragmatic al României de a contribui concret la sprijinirea eforturilor de consolidare a rezilienței strategice la nivel european și euro-atlantic pentru a răspunde provocărilor actuale și viitoare. Totodată, premierul a accentuat nevoia de stimulare a capacității și potențialului semnificativ al industriei europene, în efortul comun de reducere a dependenței externe a Uniunii Europene. Diversificarea resurselor pentru asigurarea dublei tranziții, verde și digitale a fost, de asemenea, punctată de ambii oficiali.

Pentru atingerea obiectivului depășirii pandemiei de Covid-19, cei doi interlocutori au agreat importanța menținerii coordonării la nivelul UE, îndeosebi prin accelerarea campaniilor de vaccinare, care deja și-au dovedit succesul, și demararea în ritm susținut a redresării economice post-pandemice.

Premierul Cîțu a subliniat importanța implementării Facilității pentru Redresare și Reziliență pentru asigurarea unei relansări economice robuste la nivel european și a precizat, în context, că Planul Național de Redresare și Reziliență va fi depus astăzi la Comisia Europeană.

A asigurat de angajamentul deplin al Guvernului României pentru promovarea de proiecte mature cuprinse în Planul Național, reflectate prin derularea de reforme politice substanțiale, investiții în modernizarea infrastructurii, și pentru consolidarea, de o manieră echilibrată, a finanțelor publice, menite să susțină continuarea procesului de convergență.

Șeful executivului român a exprimat, totodată, aprecierea pentru implicarea deosebit de activă a vicepreședintelui Comisiei Europene în garantarea, în context post-Brexit, a drepturilor cetățenilor europeni, și a mulțumit, în acest context, înaltului oficial european pentru continuarea angajamentului dinamic al acestuia în efortul de soluționare a situației generate de aplicarea, de către Marea Britanie, a unui tratament discriminatoriu pentru cetățenii unora dintre statele membre UE, inclusiv români, în ceea ce privește vizele de muncă în această țară.

\*

Comunicat de presă - ședință de guvern - Premierul Florin Cîțu: Vom îmbunătăți sistemele publice digitale din sectoarele cheie de activitate

Propunerea de politică publică în domeniul e-guvernării, un document strategic pentru guvernarea digitală și managementul serviciilor publice electronice la nivelul administrației, a fost adoptată de Guvernul României în ședința de astăzi, 3 iunie 2021.

*”Dorim să ducem administrația publică în viitor, să îmbunătățim sistemele publice digitale din sectoare cheie de activitate, precum Educație, Sănătate, Cultură, Justiție, Poliție. Am aprobat astăzi o propunere de politică publică privind digitalizarea României, o foaie de parcurs pentru următorii zece ani. Toate ministerele și agențiile guvernamentale vor fi legate într-o singură rețea și o singură bază de date interoperabilă prin intermediul unui cloud guvernamental, pentru care Guvernul a inclus în PNRR finanțare de 500 milioane de euro.”*, a declarat premierul Florin Cîțu.

Documentul a fost elaborat în urma unui amplu proces de dezbatere cu instituțiile responsabile, proces coordonat la nivelul Secretariatului General al Guvernului și centrat pe evenimentele de viață definite în cadrul Strategiei Naționale pentru Agenda Digitală a României, și a fost validat de către membrii Comitetului director pentru e-guvernare.

Situația de la care pornește politica publică este caracterizată de insuficienta dezvoltare a serviciilor publice electronice în România, problemă care poate fi tradusă, concret, prin numărul mic de servicii publice electronice care depășesc nivelul 2 de sofisticare digitală, puse la dispoziție de instituțiile și autoritățile publice din România, în condițiile în care maximum este nivelul 5.

Specialiștii Comitetului director pentru e-guvernare susțin că o astfel de politică publică nu a mai fost realizată niciodată în acest domeniu al sectorului public. Prin măsuri și realizări punctuale, la intervale scurte, această politică publică are scopul de a întări capacitatea sectorului public de a funcționa într-un mediu digital avansat. De asemenea, are obiectivul de a livra servicii publice electronice mature, centrate pe nevoile cetățeanului, respectiv ale mediului de afaceri.

Propunerea de politică publică în domeniul e-guvernării în perioada 2021-2030 este un instrument cu mai multe valențe:

Ø principalul document de viziune privind procesul, adică foaia de parcurs a digitalizării serviciilor publice în România pentru următorii 10 ani;

Ø un mecanism de monitorizare, evaluare și ajustare periodică;

Ø un instrument suport de programare și negociere cu Comisia Europeană pentru exercițiul de finanțare 2021-2027 din fonduri europene și un instrument de fundamentare a măsurilor de digitalizare din Planul Național de Redresare și Reziliență - PNRR.

Este absolut necesară implementarea coordonată și integrată a procesului de guvernare electronică și a politicii privind e-guvernarea în România, precum și reducerea birocrației. În acest sens, recent a fost înființat Comitetul  pentru e-guvernare  și reducerea birocrației, ca mecanism de decizie și monitorizare a implementării politicii publice, prezidat și coordonat de prim-ministrul României.

Obiectivul principal al Comitetul  pentru e-guvernare  și reducerea birocrației este  oferirea cadrului de dezbatere și decizie asupra principalelor inițiative, măsuri și proiecte privind debirocratizarea și asigurarea coerenței modului de implementare a propunerii de politică publică privind e-guvernarea.

Digitalizarea rămâne una dintre prioritățile cheie ale Guvernului României, alături de simplificarea legislației, respectiv îmbunătățirea calității reglementărilor în vederea susținerii mediului de afaceri, ambele subscrise țintelor asumate constant atât prin strategiile naționale adoptate, cât și în fața Comisiei Europene, recent, prin Planul Național de Redresare și Reziliență.

Documentul de politică publică poate fi consultat  aici: <https://sgg.gov.ro/1/wp-content/uploads/2016/04/Propunere-de-politica-publica-in-domeniul-e-guvernarii-adoptata-3-iun-2021.pdf>.

Sursa: <https://gov.ro/ro/comunicate&page=2&page=1>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției portugheze | **Președinția portugheză a Consiliului UE: 1 ianuarie-30 iunie 2021**  Prioritățile președinției portugheze sunt determinate de deviza sa: „Vremea rezultatelor: o redresare echitabilă, verde și digitală”.  Programul președinției se axează pe cinci domenii principale, care sunt în concordanță cu obiectivele agendei strategice a UE:   * consolidarea rezilienței Europei * promovarea încrederii în modelul social european * promovarea unei redresări durabile * accelerarea unei tranziții digitale echitabile și favorabile incluziunii * reafirmarea rolului UE în lume, cu garantarea faptului că acesta se va baza pe deschidere și multilateralism   [Site-ul p președinției portugheze](https://www.eu2020.de/eu2020-en): https://www.2021portugal.eu/en/ |
| Președinția portugheză a Consiliului UE se va axa pe depășirea pandemiei de COVID-19 la nivelul UE și va promova imaginea unei UE inovatoare, orientate spre viitor și bazate pe valori comune precum solidaritatea, convergența și coeziunea.  În acest scop, Portugalia se angajează să joace un rol pozitiv și flexibil pentru a acționa în mod pozitiv, a promova cooperarea, a obține rezultate tangibile în ceea ce privește redresarea economică și a conduce Uniunea Europeană pe drumul ieșirii din criză. | |

🏵🏵🏵

NOUTĂȚI – Informații UTILE

**Prezentarea oficială a PNRR: Care sunt criteriile pe baza cărora va fi evaluat. Exemple de investiții principale**

Astăzi, 2 iunie 2021, premierul Florin Cîțu, alături de vicepremierul Dan Barna, vicepremierul Kelemen Hunor și ministrul Investițiilor și Proiectelor Europene, Cristian Ghinea au prezentat componentele și alocările regăsite în Planul Național de Redresare și Reziliență al României, transmis oficial către Comisia Europeană la 31 mai 2021.

Premierul Florin Cîțu a exemplificat la începutul conferinței care sunt cele trei mari sectoare care primesc bani prin PNRR, respectiv: transportul - 7,6 miliarde de euro, educaţia - 3,6 miliarde de euro și sănătatea - 2,4 miliarde de euro.


Totodată, în contextul în care din cele peste 29 miliarde de euro de care va beneficia România, 15 miliarde sunt împrumuturi, prim-ministrul a clarificat faptul că acestea vor fi destinate exclusiv investițiilor la o dobândă mai mică față de împrumuturile obișnuite: „*România are nevoie acută de investiții. Aceste împrumuturi pe care le luăm prin PNRR se vor duce doar în investiții. Aici este foarte clar. Nu pot să meargă în consum, deci aceşti bani nu vor merge în consum, vor merge doar în investiții. Mai mult, noi oricum ne împrumutăm pentru a investi în România - avem nevoie de autostrăzi, avem nevoie de spitale, avem nevoie de școli - iar împrumuturile pe care le luăm prin PNRR sunt la o dobândă mult, mult mai mică*”.

În cadrul conferinței, vicepremierul Dan Barna a explicat câteva dintre principiile care au stat la baza realizării PNRR:

* Distribuirea echitabilă geografică a fondurilor;
* Principiul descentralizării;
* Rolul autorităților locale.

Vicepremierul a reamintit faptul că România este țara care are în propunere cea mai consistentă componentă de infrastructură.

Ministrul Investițiilor și Proiectelor Europene, Cristian Ghinea, a făcut o sinteză a pilonilor și componentelor aferente Planului transmis către CE, astfel:



Totodată, ministrul Ghinea a exemplificat tipurile de investiții principale, precum:

**Suport pentru sectorul privat, cercetare și inovare (Componenta 9)**

1. Instrumente financiare pentru IMM-uri și companii mari – 1.250 milioane euro
2. Granturi pentru transformarea digitală – 300 milioane euro
3. Granturi pentru listarea la bursă – 35 milioane euro
4. IPCEI Microelectronică – 300 milioane euro
5. Granturi pentru tehnologiile viitorului – 200 milioane euro
6. Cercetare, dezvoltare și inovare – 260 milioane euro

**Turism și cultură (Componenta 11)**

Turism sustenabil – 172 milioane euro


Operaționalizarea Organizațiilor de Management a Destinațiilor – 10 milioane euro

Producție și distribuție film și transformare digitală în cultură – 14 milioane euro

În cadrul prezentării sintezei PNRR, ministrul Ghinea a arătat care sunt **top 5 sub-componentele în funcție de sumele alocate**, astfel:

* Feroviar – 3,911 miliarde euro
* Autostrăzi – 3,105 miliarde euro
* Fondul pentru valul renovării (eficiență energetică) – 2,170 miliarde euro
* Infrastructură spitalicească și dotări aferente – 1,951 miliarde euro
* Instrumente financiare pentru IMM-uri – 1,250 miliarde euro

De asemenea, au fost prezentate o parte dintre criteriile de evaluare ale Comisiei Europene în ceea ce privește PNRR:



[***Descarcă***](https://www.fonduri-structurale.ro/descarca-document/32855) prima varianta oficială a PNRR, transmisă către CE

[***Descarcă***](https://www.fonduri-structurale.ro/descarca-document/32863) noua variantă publicată la 2 iunie 2021, ora 19:00

[***Descarcă***](https://www.fonduri-structurale.ro/descarca-document/32856) anexele aferente

| **Documente** |
| --- |
| [PNRR\_final.pdf](https://www.fonduri-structurale.ro/descarca-document/32855) |
| [PNRR\_Anexe.zip](https://www.fonduri-structurale.ro/descarca-document/32856) |
| [PNRR\_final\_v2.pdf](https://www.fonduri-structurale.ro/descarca-document/32863) |

Sursa:www.fonduri-structurale.ro

\*

Depunerea declarației de beneficiar real de către întreprinderi, amânată până pe 1 octombrie

În ședința din 27 mai 2021 Guvernul a adoptat proiectul de Ordonanță de Urgență a Guvernului pentru prelungirea unor termene privind depunerea unor documente prevăzute în sarcina persoanelor juridice înregistrate la Registrul Comerțului, a informat Ministerul Economiei, Antreprenoriatului și Turismului.

Ordonanța stabilește termenul pentru depunerea declarației anuale de beneficiar real în anul 2021 la data de 1 octombrie, indiferent de data aprobării situațiilor financiare anuale. Menționăm că declarația anuală de beneficiar real a fost reintrodusă prin Legea nr. 101/2021 cu un termen de depunere de 15 zile de la data aprobării situațiilor financiare anuale. Acest termen scurt a fost introdus chiar în perioada în care persoanele juridice obligate să depună declarația anuală de beneficiar real aprobă situațiile financiare anuale.

Acest lucru a generat incertitudine cu privire la obligațiile de declarare ale persoanelor juridice prin raportare la momentul aprobării situațiilor financiare și cel al intrării în vigoare a Legii nr. 101/2021.

Ordonanța de Guvern adoptată răspunde atât nevoii ca la sfârșitul perioadei de raportare Registrul beneficiarilor reali să colecteze datele tuturor persoanelor juridice supuse raportării, cât și ca această colectare să aibă loc într-o fereastră de timp previzibilă și rezonabilă, indiferent de momentul aprobării situațiilor financiare anuale.

Sursa: MEAT

\*

APIA a demarat autorizarea la plată a sumelor cuvenite sub formă de rentă viageră agricolă aferentă anului 2020

Agenţia de Plăţi şi Intervenţie pentru Agricultură a informat vineri, 28 mai 2021, faptul că a demarat autorizarea la plată a sumelor cuvenite sub formă de rentă viageră agricolă aferentă anului 2020.

Din suma totală autorizată de 24.841.597,63 lei alocată unui număr total de 17.989 rentieri/beneficiari, astăzi, 28.05.2021, APIA a efectuat plata în valoare de 11.347.514,88 lei, pentru un număr de 7.756 rentieri/beneficiari.

APIA a menționat faptul că rentierii plătiți vineri au solicitat plata prin cont bancar, obținând viza carnetelor de rentier în perioada 01 martie – 30 aprilie 2021.

Viza anuală a carnetelor de rentier pentru anul 2020 poate fi obținută pe baza informațiilor transmise de către rentieri, prin mijloace electronice, poștă / curier, telefonic, urmare a restricțiilor impuse/condițiilor specifice din acest an, cauzate de pandemia Covid 19.

În perioada următoare vor fi autorizați la plată și ceilalți rentieri care vor solicita vizarea carnetului până la 30 august 2021, conform legislației specifice, se arată în comunicatul oficial.

Moștenitorii care solicită plata rentei viagere agricole cuvenită rentierului pentru anul 2020, vor fi autorizați doar dacă depun documente justificative până la data de 15 octombrie 2021, în condițiile legislației specifice.

**Termenul final de plată pentru anul 2020 este de 30 noiembrie 2021.**

În cazul în care sumele virate de APIA către rentieri, sunt returnate în contul agenției din diverse motive, APIA poate relua plata acestora în termen de 3 ani de la data-limită anuală de plată (30 noiembrie al fiecăruia an), inclusiv în caz de deces al rentierului, către moștenitorii legali ai acestora având la bază documentele justificative aferente.

Sursa: APIA

\*

Circular Economy Hackathon - Concurs de soluții în domeniul economiei circulare! Premii de până la 600 euro/categorie

Agenția pentru Dezvoltare Regională Centru, prin proiectele EUROPE DIRECT Regiunea Centru și Color Circle, alături de Institutul pentru Cercetări în Economie Circulară şi Mediu “Ernest Lupan”, a anunțat în cursul săptămânii trecute organizarea [**Circular Economy Hackathon**,](https://circularhackathon.ircem.ro/) un concurs de soluții în domeniul economiei circulare, organizat online în perioada 01.04 - 12.06.2021.

**Circular Economy Hackathon** este un concurs național de soluții ce abordează **economia circulară**, cu accent pe schimbări climatice, consum excesiv, producția iresponsabilă și gestionarea resurselor. Hackathon-ul se adresează echipelor de studenți, absolvenți și doctoranzi de la orice universitate din România, iar scopul acestuia este de a da naștere unor noi proiecte inovatoare și de a extinde cunoștințele și cultura în domeniul economiei circulare. Participanții vor avea ocazia să-și pună în practică cunoștințele, dar și să aplice principiile economiei circulare pentru a reproiecta contextul urban, lucrând la provocări predefinite.

**Temele propuse/categorii**: bunuri de larg consum, alimente, construcții, energie, proiectare, digitalizare, mobilitate și deşeuri.

Provocările vor fi definite de partenerii din industrie pentru fiecare domeniu tematic astfel:

* Sprijinirea inovației pentru produse sau modele de afaceri pentru a face bunurile de consum complet reciclabile și / sau reutilizabile;
* Dezvoltarea de modele de afaceri și proiecte pentru reducerea risipei alimentare și recuperarea surplusului;
* Promovarea circularității materialelor de construcție și a construcției de clădiri sustenabile;
* Promovarea tranziției către energie durabilă și curată;
* Încurajarea proiectării orașelor circulare din punct de vedere arhitectural;
* Includerea tehnologiilor digitale ca element care permite tranziția la circularitate;
* Încurajarea micro-mobilității, partajarea și diseminarea vehiculelor electrice și sustenabile;
* Promovarea dezvoltării tehnologiilor și proceselor care permit colectarea și recuperarea materialelor la sfârșitul ciclului lor de viață.

**Premii:** Un juriu va desemna câte un câștigător pentru fiecare categorie, iar premiul va fi în valoare de 600 Euro/categorie. Se va acorda și o mențiune specială pentru o idee semnificativă care poată să provină de la oricare din cele 8 categorii, în valoare de 500 Euro. Pentru cea mai inovativă soluție premiul va consta într-un stagiu de 2 zile la Bruxelles.

Fondul total de premiere e de aproximativ **5000 euro.**

Înscrierile se realizează prin formularul disponibil [***aici***](https://docs.google.com/forms/d/e/1FAIpQLSflAHcU9FPyJPpJCXWZrJNqBhXV80Bg9pmpnfsOjVDdLDYt1A/viewform).

Sursa: ADR Centru

\*

Programul RO-Cultura: Lista proiectelor selectate la finanțare și pe lista de rezervă pe apelul pentru consolidarea antreprenoriatului cultural și dezvoltarea audienței și a publicului, sesiunea 2

Unitatea de Management a Proiectului din cadrul Ministerului Culturii, în calitate de Operator al Programului RO-CULTURA, finanțat cu sprijinul Granturilor SEE 2014 – 2021, a publicat vineri, 28 mai 2021, lista proiectelor selectate pentru finanțare în limita bugetului disponibil, respectiv lista de rezervă din cadrul apelului **Consolidarea antreprenoriatului cultural și dezvoltarea audienței și a publicului (sesiunea 2)**.

Printre solicitanții eligibili s-au numărat instituțiile publice de cultură (muzeu, teatru, operă, operetă, filarmonică, bibliotecă, arhivă, centru cultural etc.), ONG-urile și IMM-urile din sectoarele culturale și creative.  
În cadrul apelului au fost depuse în sistemul EMSC **97 cereri de finanțare** în valoare totală de **83.918.477,72 lei (17.382.343,46 euro)** reprezentând valoarea nerambursabilă solicitată, respectiv **92.985.275,08 lei (19.260.382,59 euro)**reprezentând valoarea totală eligibilă solicitată.

În urma evaluării administrative și a eligibilității, **18 proiecte au fost respinse ca neconforme**, iar**79 au fost admise** în etapa de verificare tehnico-financiară. Dintre acestea, **64 proiecte au obținut un punctaj mai mare de 70 puncte** (din care **1 proiect**nu a obținut punctajul minim la secțiunea „Calitatea cultural-artistică”), iar **15 proiecte**nu au întrunit pragul minim de 70 puncte.

Urmare a procesului de soluționare a contestațiilor depuse, **65 de proiecte au obținut un punctaj mai mare de 70 puncte, fiind admise**, iar **14 proiecte au fost respinse**pentru că nu au întrunit pragul minim.

După parcurgerea ultimei etape a procesului de evaluare, respectiv organizarea Comitetului de selecție din data de 22 aprilie 2021, **10 proiecte** **vor fi finanțate în limita bugetului disponibil**, iar **55 de proiecte** **rămân pe lista de rezervă**.

Toate cele **10 proiecte finanțat**e sunt implementate în parteneriat cu entități culturale din Statele Donatoare (**8 - Norvegia și 2 - Islanda**).

[***Descarcă***](https://www.fonduri-structurale.ro/descarca-document/32839) proiectele finanțate în limita bugetului disponibil

[***Descarcă***](https://www.fonduri-structurale.ro/descarca-document/32840) proiectele pe lista de rezervă

**\*\*\***

Apelul a fost deschis în perioada 1 aprilie – 1 iulie 2020.

Bugetul alocat apelului de proiecte a fost de **2.000.000 euro**, iar valoarea sprijinului financiar nerambursabil acordată unui proiect a fost cuprinsă între **50.000 Euro și 200.000 euro**, reprezentând 100% din totalul costurilor eligibile ale proiectului, în cazul proiectelor implementate de beneficiari ai ajutorului *de minimis* de tip instituție publică de cultură, respectiv 90% din totalul costurilor eligibile ale proiectului în cazul proiectelor implementate de beneficiari ai ajutorului *de minimis* de tip ONG sau societăți comerciale/ societăți cooperative.

| **Documente** |
| --- |
| [811-lista-proiecte\_ro\_21052021-finantate.pdf](https://www.fonduri-structurale.ro/descarca-document/32839) |
| [812-lista-proiecte\_ro\_21052021-rezerva.pdf](https://www.fonduri-structurale.ro/descarca-document/32840) |

Sursa: Programul RO-Cultura

\*

Ministerul Tineretului și Sportului premiază cu până la 50.000 lei proiectele studențești și de tineret!

Structurile neguvernamentale de tineret și pentru tineret pot aplica până la sfârșitul lunii iunie 2021 în cadrul celor două concursuri organizate de Ministerul Tineretului și Sportului, anunțate la finalul săptămânii trecute și care se adresează proiectelor studențești și de tineret.

În cadrul proiectelor de tineret/ studențești, activitățile eligibile destinate beneficiarilor trebuie să fie încadrabile în următoarele **domenii de activitate**:

* educație nonformală,
* cultural - artistic,
* voluntariat,
* socio - civic, sportiv,
* formare și inserție profesională,
* includere socială,
* stil de viață sanătos,
* mediu.

Bugetul alocat **Concursului național de proiecte studențești** este de 780.000 lei, cu o limită maximă pe proiect de 50.000 lei.

Pentru mai multe detalii puteți consulta rubrica noastră de [***alte finanțări***](https://www.fonduri-structurale.ro/alte-finantari/480/ministerul-tineretului-si-sportului-concursul-national-de-proiecte-studentesti)***.***

Bugetul alocat **Concursului național de proiecte de tineret** este de 1.050.000 lei, cu o limită maximă pe proiect de 50.000 lei.

Pentru mai multe detalii puteți consulta rubrica noastră de [***alte finanțări***](https://d.docs.live.net/22a3d8d2a9b26ca3/Desktop/v)***.***

Sursa: MTS

\*

ADR Nord-Vest: A fost prelungit apelul Be.CULTOUR, dedicat turismului cultural

ADR Nord-Est a anunțat vineri, 28.05.2021, prelungirea Apelului deschis pentru aderarea la Comunitatea Be.CULTOUR până în data de        **8 iunie 2021**, ora 18.00.

În cadrul proiectului Be.CULTOUR, 6 regiuni pilot vor co-crea soluții inovatoare bazate pe obiective turistice pentru turismul cultural, centrat pe om și circular. Proiectul este finanțat prin programul Orizont 2020.

Pentru mai multe detalii despre apel, click [***aici***](https://www.fonduri-structurale.ro/stiri/26036/be-cultour-apel-deschis-pentru-dezvoltarea-turismului).

Informații suplimentare din partea agenției pot fi solicitate la adresa: [rpintilescu@adrnordest.ro](mailto:rpintilescu@adrnordest.ro).

Sursa: ADR Nord-Est

\*

POIM: Perioada de depunere pentru apelul destinat creșterii siguranței pacienților în structuri spitalicești publice care utilizează fluide medicale a fost prelungită

AM POIM a publicat ieri, 2 iunie 2021, un corrigendum la ghidul „Creșterea siguranței pacienților în stucturi spitalicești publice care utilizează fluide medicale”.

Conform documentului, data și ora de închidere depunere de proiecte se modifică în 31.03.2022, ora 18:00, termenul actual fiind 31.12.2021.

Celelalte prevederi sunt disponibile [aici](https://www.fonduri-structurale.ro/descarca-document/32858).

Mai multe informații despre apel sunt disponibile [aici](https://www.fonduri-structurale.ro/fisa-proiect/5/programul-operational-infrastructura-mare/513/poim-9-1-cresterea-sigurantei-pacientilor-in-structuri-spitalicesti-publice-care-utilizeaza-fluide-medicale).

| Documente |
| --- |
| [Corrigendum POIM.zip](https://www.fonduri-structurale.ro/descarca-document/32858) |

Sursa: MIPE

🏵

Consultări

MADR: Ghidul pentru investiții în procesarea și marketingul produselor din sectorul pomicol, în consultare publică!

Ministerul Agriculturii și Dezvoltării Rurale a lansat joi, 27 mai 2021, spre consultare publică, Ghidul Solicitantului, în variantă consultativă, pentru submăsura 4.2a „Investiții în procesarea /marketingul produselor din sectorul pomicol”.

**Solicitanții eligibili** pentru sprijinul financiar nerambursabil acordat prin această submăsură sunt:

* întreprinderile (microîntreprinderi, întreprinderi mici și mijlocii, precum și întreprinderi mari),
* cooperativele, grupurile si organizațiile de producători.

Valoarea **sprijinului public nerambursabil**, în funcție de tipul întreprinderii, nu poate depăși:

* 800.000 euro, în situația întreprinderi micro şi mici, pentru proiectele care nu presupun investiții care conduc la un lanț alimentar integrat,
* 1.100.000 euro pentru întreprinderi mijlocii,
* 1.500.000 euro pentru întreprinderi mari.

În cadrul submăsuri 4.2a sprijinul se acordă pentru **activități** în legătură cu realizarea de investiții corporale și necorporale pentru procesarea fructelor și marketingul produselor din fructe pentru:

* modernizarea și crearea de unități de procesare și comercializare;
* introducerea de noi tehnologii pentru dezvoltarea de noi produse și procese tehnologice;
* creșterea valorii adăugate a produselor din sectorul pomicol;
* îmbunătățirea controlului intern al calității;
* creșterea numărului de locuri de muncă;
* aplicarea măsurilor de protecția mediului, inclusiv scăderea consumului de energie şi a emisiilor de GES.

[***Descarcă***](https://www.fonduri-structurale.ro/descarca-document/32841) ghidul

Perioada aferentă consultării publice este de 15 zile de la data publicării, respectiv începând cu data de 27 mai 2021. Propunerile și sugestiile de modificare și îmbunătățire pot fi transmise la adresa [consultare@afir.info](mailto:consultare@afir.info).

| **Documente** |
| --- |
| [Ghidul\_Solicitantului\_sM\_4.2a\_-\_CONSULTATIV .doc](https://www.fonduri-structurale.ro/descarca-document/32841) |

Sursa: MADR

\*

Schemă de ajutor de stat în valoare de 750 milioane de euro pentru stimularea investițiilor strategice, în consultare publică!

Ministerul Finanțelor a publicat marți, 25 mai 2021, un proiect HG pentru instituirea unei scheme de ajutor de stat pentru stimularea investițiilor strategice pentru noi activități economice în valoare de cel puțin 500 milioane lei.

Obiectivul schemei este dezvoltarea regională prin realizarea de investiții inițiale pentru noi activități economice ale căror costuri eligibile sunt în valoare de cel puțin 500 milioane lei, constând în demararea unei unități noi sau în diversificarea activității unei unități în sectoare precum:

* Fabricarea produselor farmaceutice;
* Fabricarea produselor metalice;
* Fabricarea calculatoarelor și a produselor electronice și optice;
* Fabricare de mașini, utilaje și echipamente;
* Construcție de nave și bărci etc.

Bugetul maxim al schemei este de 3.750 milioane de lei, respectiv echivalentul a aproximativ 750 milioane de euro, astfel:

* credite de angajament pentru emiterea de acorduri pentru finanțare pentru perioada 2021 - 2025;
* credite bugetare pentru plata ajutorului de stat pentru perioada 2022 - 2030.

Bugetul mediu anual al schemei este de 750 milioane de lei, respectiv echivalentul a aproximativ 150 milioane de euro. Numărul total estimat al întreprinderilor care urmează să beneficieze de ajutor de stat în baza schemei este de 15.

Conform documentului, se pot emite acorduri pentru finanțare în baza prezentei scheme până la data de 31 decembrie 2025.

[***Descarcă***](https://www.fonduri-structurale.ro/descarca-document/32846) proiectul HG

Propunerile, sugestiile şi opiniile cu privire la proiectul de act normativ pot fi transmise la adresa de e-mail: [publicinfo@mfinante.gov.ro](mailto:publicinfo@mfinante.gov.ro), în termen de 10 zile calendaristice de la data publicării.

| **Documente** |
| --- |
| [Proiect - Schemă de ajutor de stat - investiții strategice.zip](https://www.fonduri-structurale.ro/descarca-document/32846) |

Sursa: Ministerul Finanțelor

\*

Proiect de OUG în vederea atribuirii Ministerului Educației și a instituțiilor aflate în subordine a rolului de organizații partenere pentru implementarea eficientă a POAD

Ministerul Investițiilor și Proiectelor Europene a lansat luni, 31 mai 2021, spre consultare publică, un proiect de Ordonanţă de urgență a Guvernului pentru modificarea Ordonanței de urgență a Guvernului nr. 133/ 2020 privind unele măsuri pentru sprijinirea categoriilor de elevi cei mai defavorizaţi care beneficiază de sprijin educaţional pe bază de tichete sociale pe suport electronic pentru sprijin educaţional acordate din fonduri externe nerambursabile, precum şi unele măsuri de distribuire a acestora.

Conform notei de fundamentare, actul normativ are în vedere modificarea OUG nr. 133/2020, cu modificările ulterioare**, în sensul atribuirii Ministerului Educației și a instituțiilor aflate în subordinea acestuia** – inspectoratele școlare județene, alături de unitățile de învățământ specifice, **a rolului de organizații partenere ale beneficiarului – Ministerul Investițiilor și Proiectelor Europene, prin Direcția de Implementare POAD, în scopul implementării eficiente și de urgență, odată cu începutul anului școlar 2021-2022, a măsurii POAD**, de acordare de tichete sociale pe suport electronic pentru sprijin educațional, în acest sens înlocuind organizațiile partenere prevăzute în cadrul Ordonanței de urgență a Guvernului nr. 133/2020 cu instituțiile aflate în subordinea Ministerului Educației.

Se impune, de asemenea, modificarea programului operațional, în sensul includerii la categoria de organizații partenere a Ministerului Educației, unitățile de învățământ de stat preșcolar, primar și gimnazial, inspectoratele școlare județene și inspectoratul școlar al Municipiului București, aspect pe care îl are în vedere Autoritatea de Management pentru POAD 2014-2020, abilitată în acest sens prin prevederile Regulamentului (UE) nr. 223/2014 privind Fondul de ajutor european destinat celor mai defavorizate persoane, cu modificările și completările ulterioare.

De asemenea,  implicarea personalului Ministerului Afacerilor Interne și/sau al Ministerului Finanțelor, este necesară în contextul prioritizării implicării personalului structurilor specializate cu atribuții în acest sens din cadrul instituțiilor abilitate, astfel că articolul 8 se modifică, pentru a crea cadrul juridic acestei necesități de prioritizare.

[***Descarcă***](https://www.fonduri-structurale.ro/descarca-document/32848) proiectul de OUG

Propunerile și sugestiile de modificare pot fi transmise în termen de **10 zile calendaristice** de la lansarea în consultare publică, respectiv 31.05.2021, la adresa [acte.normative@mfe.gov.ro](mailto:acte.normative@mfe.gov.ro) sau prin [formularul](https://mfe.gov.ro/oug-modificare-oug-133/) pus la dispoziție pe site-ul MIPE.

| **Documente** |
| --- |
| [Proiect de OUG.zip](https://www.fonduri-structurale.ro/descarca-document/32848) |

Sursa: MIPE

🏵

APELURI – Finanțări

IMPACT EdTech: Program de incubare și accelerare pentru start-up-uri și IMM-uri

IMPACT EdTech este un program pan-european conceput pentru start-up-urile/IMM-urile EdTech pentru a sparge barierele în calea educației și a îmbunătăți experiențele de învățare într-o nouă eră a educației digitale centrate pe om.

Scopul final al IMPACT EdTech este de a sprijini start-up-urile / IMM-urile europene să treacă de la prototipuri promițătoare la produse viabile. Se va înființa un mediu de incubație specific EdTech, oferind atât suport pentru afaceri și acces la piață, cât și acces la un ecosistem educațional.

Programul va susține 17 companii europene, având un **buget total de peste 5,5 milioane euro**, plus **servicii de incubare, accelerare și mentorat**. Se vor valida, testa MVP-urile (Produsul Minim Viabil) și vor fi pregătite să ajungă pe piață, oferind asistență timpurie pentru afaceri și intrare pe piață, în colaborare cu experți în educație.

Start-up-urile/IMM-urile vor primi servicii de mentorat și instruire în afaceri și educație atât în ​​etapa 1, cât și în etapa 2.

Termenul limită de depunere este **30 iunie 2021**.

Pentru mai multe detalii puteți consulta rubrica noastră de [***alte finanțări***](https://www.fonduri-structurale.ro/alte-finantari/488/impact-edtech-accelerator-si-program-de-incubare-1).

Sursa: [www.fonduri-structurale.ro](http://www.fonduri-structurale.ro)

\*

Noul Program al Pieței Unice lansează un apel pentru Rețeaua întreprinderilor europene

Comisia Europeană a anunțat lansarea a**pelului Rețelei întreprinderilor europene**, din cadrul Programului Pieței Unice (SMP), pentru selectarea consorțiilor care vor face parte din Rețeaua întreprinderilor europene (EEN).

EEN a fost concepută pentru a oferi sprijin IMM-urilor europene:

* pentru a deveni mai sustenabile din punct de vedere economic, ecologic și social;
* în procesul de digitalizare a acestora și și de reziliență la șocuri;
* proceselor lor de inovare;
* pentru facilitarea accesului acestora la piața unică și la piețele țărilor terțe
* să coopereze și să se integreze cu clusterele și ecosistemele industriale locale, regionale, naționale și europene și cu lanțuri valorice globale.

Programul va oferi o finanțare de **164.500.000 de euro** pentru statele membre UE, România dispunând de **5.592.130 de euro**.

Termenele de aplicare pentru fiecare etapă de selecție sunt: 11 august 2021, 02 decembrie 2021 și 27 aprilie 2022.

Pentru mai multe detalii, accesați secțiunea de [***alte finanțări***](https://www.fonduri-structurale.ro/alte-finantari/490/programul-piata-unica-reteaua-intreprinderilor-europene).

Sursa: Comisia Europeană

\*

Sfârșitul lunii iunie anunță lansarea apelului „Intervenții prioritare pentru comunitățile rome”! Documentația aferentă apelului, în consultare publică

Fondul Român de Dezvoltare Socială, Operator al Programului „Dezvoltare locală, reducerea sărăciei și creșterea incluziunii romilor” (Dezvoltare locală), finanțat de Granturile SEE și Norvegiene 2014-2021, **intenționează să lanseze în luna iunie 2021 apelul „Intervenții prioritare pentru comunitățile rome”,** ultimul dintre apelurile de propuneri de proiecte planificate în cadrul Programului, conform unui anunț oficial publicat marți, 2 iunie 2021.

Prin intermediul acestuia, FRDS va finanța intervenţii de urgenţă în comunităţile de romi, intervenții care să vizeze îmbunătăţirea facilitaţilor sociale şi educaţionale pentru copii şi tineri, creşterea accesului la servicii de sănătate, îmbunătăţirea condiţiilor de locuit, facilitarea eliberării actelor de identitate, oferirea de suport social şi juridic victimelor evacuărilor, promovarea schimburilor interculturale etc.

În acest sens, FRDS a publicat, sub forma unui document consultativ, o sinteză a documentației aferentă apelului.

**Promotori de proiecte eligibili**

* unități administrativ teritoriale de tipul comunelor și orașelor (inclusiv municipii);
* organizațiile neguvernamentale.

Pentru a fi eligibile, ONG-urile cu rol de PP trebuie ca, în ultimii 5 ani (iunie 2016 – mai 2021), să fi derulat cel puțin o activitate / un proiect în domeniul social / îmbunătățirii condițiilor de trai pentru persoane aparținând diferitelor grupuri țintă, iar valoare agregată a proiectelor și activităților desfășurate în această perioadă și efectiv cheltuită de PP, în euro, să fie de cel puțin jumătate din valoarea totală a grantului solicitat în cadrul prezentului apel.

**Parteneri eligibili**

* din România: entităţi publice, asociații ale autorităţilor locale şi organizaţii neguvernamentale, ȋnfiinţate ca persoane juridice ȋn România;
* din Statele Donatoare: orice entitate publică sau privată, cu caracter comercial sau necomercial, precum și organizații neguvernamentale înființate ca persoane juridice în Statele Donatoare.

**Alocare financiară**

Suma alocată schemei de granturi mici este de 1.647.059 Euro.

Valoarea minimă a grantului care poate fi solicitată de un PP este de 20.000 Euro, iar cea maximă este de 50.000 Euro.

**Activități eligibile**

1. Activitățile proiectelor trebuie să vizeze îmbunătățiri în cel puțin unul dintre următoarele 4 domenii:
2. Educație (îmbunătățirea condițiilor / infrastructurii educaționale)
3. Sănătate (îmbunătățirea condițiilor / infrastructurii de sănătate)
4. Locuire (îmbunătățirea condițiilor de locuit)
5. Juridic (limitat la obținerea documentelor de identitate sau proprietate și la clarificarea situațiilor individuale de locuire).

**Lansarea apelului**

Operatorul de program intenționează să deschidă apelul pentru propuneri de proiecte la sfârșitul lunii iunie 2021, pentru o perioadă de 3 luni (se va închide la sfârșitul lunii septembrie 2021).

[***Descarcă***](https://www.fonduri-structurale.ro/descarca-document/32861) documentul

Experții și entitățile interesate de problematica incluziunii romilor sunt invitate să formuleze observații pe marginea documentului consultativ propus și să le transmită la adresa [office@frds.ro,](mailto:office@frds) până cel târziu **miercuri, 9 iunie 2021, ora 15:00.**

| **Documente** |
| --- |
| [DOCUMENT-CONSULTATIV-SGM1-2021-1.pdf](https://www.fonduri-structurale.ro/descarca-document/32861) |

Sursa: FRDS

\*

Apelul pentru HoReCa va fi lansat în curând! Potențialii beneficiari sunt sfătuiți să pregătească din timp raportul de expertiză contabilă sau, după caz, raportul de audit

Ministerul Economiei, Antreprenoriatului și Turismului a anunțat că în perioada următoare va fi lansat apelul de proiecte pentru granturile de ajutor de stat pentru industria HORECA, instituite în baza *Ordonanţei de urgenţă nr. 224/2020 privind unele măsuri pentru acordarea de sprijin financiar pentru întreprinderile din domeniul turismului, alimentaţiei publice și organizării de evenimente, a căror activitate a fost afectată în contextul pandemiei de COVID-19, cu modificările și completările ulterioare*.

Potrivit actului normativ, baza de calcul a ajutorului va trebui certificată şi asumată de către un expert contabil sau o societate de expertiză contabilă, membri CECCAR, selectați şi remunerați de către aplicant. La alegere, baza de calcul poate fi certificată de către un auditor financiar sau o firmă de audit, membri ai Camerei Auditorilor Financiari din România, selectați şi remunerați de către aplicant, a transmis MEAT.

În aceste condiții, Ministerul Economiei face apel la potențialii beneficiari să pregătească din timp raportul de expertiză contabilă, întocmit conform reglementărilor CECCAR – Standardului profesional nr. 35 „Expertize contabile” sau, după caz, a raportului de audit, întocmit conform ISRS 4400 „Misiuni pe baza procedurilor convenite”.

Alături de raport, ar trebui întocmită și anexa la acesta (raportul sinteză), asumat de expertul contabil/auditorul financiar. Anexa la raport va fi realizată conform Anexei nr. 7 la procedura de implementare a schemei, care este în consultare publică, alături atât de restul anexelor, cât și de procedura de implementare a schemei, pe o perioadă de 10 zile, începând cu data de 24 mai 2021. Mai multe informații sunt disponibile [***aici***](https://www.fonduri-structurale.ro/stiri/26409/procedura-de-implementare-a-schemei-de-ajutor-de-stat-pentru-horeca-publicata-in-consultare).

Sursa: MEAT

🏵🏵🏵

Din actualitatea europeană

Certificatul digital al UE privind COVID: se lansează portalul UE în șapte țări cu o lună înainte de termen

**Ieri, 1 iunie,**[**certificatul digital al UE privind COVID**](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_en)**a atins o nouă etapă importantă odată cu lansarea sistemului tehnic la nivelul UE, care permite verificarea certificatelor în condiții de siguranță și cu respectarea vieții private. Certificatul UE a fost**[**propus de Comisie**](https://ec.europa.eu/commission/presscorner/detail/ro/ip_21_1181)**pentru reluarea călătoriilor în condiții de siguranță în această vară. Acesta va fi gratuit, securizat și accesibil tuturor cetățenilor. Disponibil în format digital sau pe hârtie, acest certificat va reprezenta o dovadă a faptului că o persoană a fost vaccinată împotriva COVID-19, a obținut un rezultat negativ la test sau s-a vindecat în urma unei infecții.**

În urma [acordului politic](https://ec.europa.eu/commission/presscorner/detail/ro/ip_21_2593) cu privire la regulamentul care reglementează certificatul, încheiat între Parlamentul European și Consiliu 20 mai, se lansează astăzi pilonul tehnic al sistemului UE. Creat în doar două luni, portalul UE asigură verificarea caracteristicilor de securitate conținute în codurile QR ale tuturor certificatelor. Acest lucru le va permite cetățenilor și autorităților să aibă certitudinea că certificatele sunt autentice. În timpul acestui proces, nu se schimbă și nu se păstrează date cu caracter personal. Lansarea portalului marchează sfârșitul lucrărilor pregătitoare la nivelul UE.

De la 10 mai, 22 de țări au testat deja portalul cu succes. Regulamentul se va aplica de la 1 iulie, însă toate statele membre care au trecut cu succes testele tehnice și care sunt pregătite să elibereze și să verifice certificatele pot începe să utilizeze deja sistemul în mod voluntar. Încă de astăzi, șapte state membre – **Bulgaria, Cehia, Danemarca, Germania, Grecia, Croația și Polonia** – au decis să se conecteze la portal și au început să elibereze primele certificate ale UE, în timp ce altele au decis să lanseze certificatul digital al UE privind COVID numai atunci când toate funcțiile vor fi implementate la nivelul întregii țări. Prin urmare, mai multe țări vor începe să utilizeze sistemul în zilele și săptămânile următoare. O prezentare generală actualizată este disponibilă pe [site-ul web](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_en) consacrat acestui subiect.

**Etapele următoare**

[Acordul politic](https://ec.europa.eu/commission/presscorner/detail/ro/ip_21_2593) de la 20 mai trebuie să fie adoptat în mod oficial de către Parlamentul European și Consiliu. Regulamentul se va aplica de la 1 iulie și, pentru statele membre care au nevoie de mai mult timp, prevede o perioadă de introducere treptată de șase săptămâni pentru eliberarea certificatelor. În paralel, Comisia va continua să ofere sprijin tehnic și financiar statelor membre pentru a se conecta la portal.

**Membrii colegiului au declarat:**

Comisarul pentru piața internă, Thierry **Breton**, a declarat: *„Lansarea de astăzi a portalului este un pas important care le va permite statelor membre să înceapă să utilizeze portalul și să emită certificatele digitale ale UE privind COVID. Faptul că șapte state membre s-au conectat deja la portal este un început bun. Încurajez și celelalte state să se conecteze cât mai curând posibil. Pregătirea din timp va face ca întregul sistem să poată fi pe deplin operațional până la 1 iulie, atunci când propunerea va deveni aplicabilă, iar UE va fi gata la timp pentru redeschidere în această vară.”*

Stella **Kyriakides**, comisarul pentru sănătate și siguranță alimentară, a adăugat: *„Certificatul digital al UE privind COVID demonstrează valoarea adăugată pe care soluțiile eficace în materie de e-sănătate o oferă cetățenilor noștri. Este important ca, în săptămânile următoare, toate statele membre să își finalizeze pe deplin sistemele naționale de emitere, stocare și verificare a certificatelor, astfel încât sistemul să devină funcțional la timp pentru sezonul vacanțelor. Cetățenii UE așteaptă cu nerăbdare să călătorească din nou și își doresc să facă acest lucru în condiții de siguranță. Obținerea unui certificat al UE este un pas crucial în acest sens.”*

Didier **Reynders**, comisarul pentru justiție, a declarat: *„Certificatul digital al UE privind COVID le oferă cetățenilor europeni un instrument comun care le permite să se deplaseze din nou în mod liber și în siguranță. Acesta evidențiază poziția de lider a Europei în domeniul tehnologic, respectând pe deplin valorile și principiile noastre: protecția datelor, incluziunea și proporționalitatea. Este important ca toate statele membre să profite de săptămânile următoare pentru a se pregăti pe deplin, astfel încât sistemul să fie pe deplin operațional la 1 iulie.”*

**Context**

La [17 martie 2021](https://ec.europa.eu/commission/presscorner/detail/ro/ip_21_1181), Comisia Europeană a prezentat o propunere de creare a unui certificat al UE privind COVID pentru a facilita libera circulație în condiții de siguranță a cetățenilor în UE în timpul pandemiei. La 20 mai, colegiuitorii au ajuns la un [acord provizoriu](https://ec.europa.eu/commission/presscorner/detail/ro/ip_21_2593).

În paralel cu procesul legislativ, Comisia a colaborat îndeaproape cu reprezentanții statelor membre în cadrul [rețelei de e-sănătate](https://ec.europa.eu/health/ehealth/covid-19_ro), o rețea voluntară care conectează autoritățile naționale responsabile cu e-sănătatea, în vederea implementării tehnice. La 21 aprilie, au fost adoptate [specificații tehnice](https://ec.europa.eu/commission/presscorner/detail/ro/ip_21_1883), pe baza orientărilor convenite în ianuarie și [actualizate în martie](https://ec.europa.eu/health/sites/health/files/ehealth/docs/vaccination-proof_interoperability-guidelines_en.pdf), precum și a unui [cadru de încredere](https://ec.europa.eu/health/sites/health/files/ehealth/docs/trust-framework_interoperability_certificates_en.pdf) convenit în martie. În plus, a fost elaborat un [model de proiectare](https://ec.europa.eu/health/sites/default/files/ehealth/docs/covid-certificate_paper_guidelines_en.pdf) împreună cu statele membre care să faciliteze recunoașterea certificatelor UE privind COVID eliberate pe suport de hârtie.

Portalul UE a fost creat de T-Systems și SAP și este găzduit de centrul de date al Comisiei din Luxemburg. Acesta permite verificarea semnăturilor digitale conținute în codurile QR ale tuturor certificatelor fără prelucrarea datelor cu caracter personal. Cheile de semnătură necesare pentru această verificare sunt stocate pe servere la nivel național; prin intermediul portalului, aceste chei pot fi accesate de aplicațiile sau sistemele naționale de verificare din întreaga UE.

Comisia a dezvoltat, de asemenea, programe informatice și aplicații de referință pentru eliberarea, stocarea și verificarea certificatelor, astfel încât să faciliteze implementarea la nivel național; acestea sunt publicate pe site-ul [GitHub (link is external)](https://github.com/eu-digital-green-certificates) și sunt utilizate de 12 state membre.

Cele mai recente informații primite de la statele membre cu privire la măsurile luate și la restricțiile de călătorie impuse în contextul pandemiei provocate de coronavirus sunt disponibile pe platforma [Re-open EU](https://reopen.europa.eu/ro).

**Informații suplimentare**

[Propuneri privind o adeverință electronică verde care să faciliteze libera circulație în UE](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_ro#documents)

[Propunere privind adeverințele electronice verzi pentru resortisanții țărilor terțe cu drept de ședere sau de rezidență legală în statele membre](https://ec.europa.eu/info/files/proposal-regulation-digital-green-certificates-third-country-nationals-legally-staying-or-residing-eu_ro)

[Propunerea Comisiei de modificare a Recomandării Consiliului din 13 octombrie 2020 privind o abordare coordonată a restricționării liberei circulații ca răspuns la pandemia de COVID-19](https://ec.europa.eu/info/files/commission-proposal-amend-council-recommendation-13-october-2020-coordinated-approach-restriction-free-movement-response-covid-19-pandemic_ro)

[Întrebări și răspunsuri (actualizare)](https://ec.europa.eu/commission/presscorner/detail/ro/QANDA_21_2781)

[Fișă informativă](https://ec.europa.eu/commission/presscorner/detail/ro/FS_21_2793)

[Site web](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_en)

[Noi imagini video](https://audiovisual.ec.europa.eu/en/video/I-206104)

[Video de prezentare a certificatului digital al UE privind COVID](https://audiovisual.ec.europa.eu/en/video/I-203050)

[Re-open EU](https://reopen.europa.eu/ro)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

NextGenerationEU: Comisia Europeană va emite obligațiuni pe termen lung în valoare de aproximativ 80 de miliarde EUR în cadrul planului de finanțare pentru 2021

În urma aprobării deciziei privind resursele proprii de către toate statele membre ale UE, Comisia poate începe acum să adune resurse pentru a finanța redresarea prin intermediul instrumentului NextGenerationEU.

În acest scop, Comisia Europeană a anunțat ieri, 1 iunie, că, potrivit estimărilor sale, în 2021 va emite obligațiuni pe termen lung în valoare de aproximativ 80 de miliarde EUR, care vor fi completate cu titluri pe termen scurt („EU-Bills”) de până la zeci de miliarde pentru a acoperi restul cerințelor de finanțare. Valoarea exactă atât a obligațiunilor UE, cât și a EU-Bills va depinde de nevoile exacte de finanțare, iar Comisia va revizui evaluarea de astăzi în toamnă. În acest mod, Comisia va fi în măsură să finanțeze, pe parcursul celei de a doua jumătăți a anului, toate granturile și împrumuturile planificate pentru statele membre în cadrul Mecanismului de redresare și reziliență și totodată să acopere nevoile politicilor UE care beneficiază de finanțare din instrumentul NextGenerationEU.

Acest plan de finanțare se bazează pe o estimare inițială a nevoilor statelor membre în materie de împrumuturi și de granturi. Comisia va actualiza planul de finanțare în septembrie, când va avea o imagine de ansamblu mai exactă asupra nevoilor de finanțare ale statelor membre ale UE pentru ultimele luni ale anului.

Comisia a adoptat ieri, 1 iunie, și Decizia anuală de împrumut pentru 2021. Această decizie include sumele maxime pe care Comisia este autorizată să le împrumute până la sfârșitul anului.

Comisia va finaliza acum pregătirile pentru prima emisiune NextGenerationEU prevăzută pentru luna iunie. Primele EU-Bills vor fi emise în luna septembrie, când platforma de licitație a UE va deveni operațională.

Johannes **Hahn**, comisarul pentru buget și administrație, a declarat: *„Astăzi facem încă un pas înainte în pregătirile pentru prima operațiune de împrumut în vederea finanțării redresării noastre colective prin NextGenerationEU. Prin emiterea de obligațiuni pe termen lung în valoare de aproximativ 80 de miliarde EUR și prin utilizarea de titluri suplimentare pe termen scurt în acest an, vom reuși să acoperim nevoile cele mai urgente ale statelor membre și să le așezăm pe acestea pe calea către o redresare durabilă și către o Europă verde, digitală și rezilientă*.”

Pentru a finanța NextGenerationEU, Comisia Europeană, în numele UE, va împrumuta de pe piețele de capital până la 750 de miliarde EUR la prețurile din 2018 sau până la aproximativ 800 de miliarde EUR în prețuri curente. În mod concret, aceasta va însemna că vor putea fi împrumutate, în medie, circa 150 de miliarde EUR anual între jumătatea anului 2021 și 2026, UE urmând să devină astfel unul dintre cei mai mari emitenți în euro.

**Începerea contractării împrumuturilor**

Prima emisiune de obligațiuni va avea loc prin intermediul unei sindicalizări și va fi organizată cu instituțiile incluse în rețeaua de dealeri primari a Comisiei, astfel cum s-a anunțat la 31 mai. Alte tranzacții sindicalizate sunt prevăzute să aibă loc înainte de sfârșitul lunii iulie.

De asemenea, Comisia intenționează să înceapă emiterea de obligațiuni UE și de EU-Bills prin proceduri de licitație începând din septembrie 2021. Odată ce sistemul de licitație va fi instituit, Comisia va organiza periodic sindicalizări și licitații pentru obligațiuni. Comisia va organiza, de asemenea, licitații periodice pentru EU-Bills. Mai multe detalii cu privire la datele licitațiilor, precum și la structura programului EU-Bill, vor fi publicate înainte de începerea licitației, mai târziu în cursul acestui an.

**Context**

Anunțul de ieri este în concordanță cu strategia diversificată de finanțare pentru împrumuturile NextGenerationEU, astfel cum a fost prezentată la 14 aprilie. Aceasta se bazează pe măsurile anterioare întreprinse de Comisie pentru a asigura executarea cu succes a operațiunilor de împrumut. La începutul lunii mai, Comisia a anunțat furnizorul platformei sale de licitație. Comisia a adoptat, de asemenea, prima listă a membrilor rețelei sale de dealeri primari. Cele 39 de bănci de pe listă vor sprijini plasarea cu succes a obligațiunilor NextGenerationEU la investitori, în cele mai avantajoase condiții posibile pentru statele membre ale UE și pentru cetățenii acestora.

Comisia va putea merge pe piață pentru a finanța planul de redresare începând cu luna iunie, grație aprobării rapide, în doar cinci luni, a deciziei privind resursele proprii.

Se preconizează că decizia de a finanța NextGenerationEU prin intermediul finanțării de pe piața de capital va avea beneficii pe termen lung atât pentru bugetul UE, cât și pentru statele membre ale UE.

Datorită ratingului de credit ridicat al UE, Comisia va putea împrumuta în condiții avantajoase. Ulterior, Comisia va transfera beneficiul către statele membre ale UE în mod direct atunci când le acordă împrumuturi sau către bugetul Uniunii sub forma unor rate scăzute ale dobânzii pentru împrumuturile destinate finanțării cheltuielilor de redresare.

Având în vedere volumul, frecvența și complexitatea operațiunilor de împrumut care urmează, Comisia va urma cele mai bune practici utilizate de emitenți mari și frecvenți și va pune în aplicare o [strategie de finanțare diversificată](https://ec.europa.eu/info/strategy/eu-budget/eu-borrower-investor-relations/nextgenerationeu-diversified-funding-strategy_ro).

Acest lucru este diferit de abordarea „back-to-back” pe care Comisia a utilizat-o până în prezent pentru a împrumuta de pe piețe, inclusiv în cadrul programului SURE. În ultimii 40 de ani, Comisia Europeană a derulat mai multe programe de creditare pentru a sprijini statele membre ale UE și țările terțe. Toate aceste operațiuni de creditare au fost finanțate prin împrumuturi „back-to-back”, în principal prin emisiuni de obligațiuni sindicalizate.

**Pentru mai multe informații**

[Întrebări și răspunsuri. Primul plan de finanțare al Comisiei](https://ec.europa.eu/commission/presscorner/detail/en/qanda_21_2788)

[Întrebări și răspunsuri privind strategia de finanțare diversificată](https://ec.europa.eu/commission/presscorner/detail/ro/qanda_21_1702)

[Fișă informativă ‒ NextGenerationEU ‒ Strategia de finanțare](https://ec.europa.eu/info/sites/default/files/about_the_european_commission/eu_budget/factsheet_1_funding_strategy_20.04.pdf)

[Site-ul web „UE ca debitor”](https://ec.europa.eu/info/strategy/eu-budget/eu-borrower-investor-relations_ro)

[Rețeaua de dealeri primari](https://ec.europa.eu/info/strategy/eu-budget/eu-borrower-investor-relations/primary-dealer-network_ro)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

Mecanismul de redresare și reziliență: România își prezintă planul oficial de redresare și reziliență

**Comisia a primit luni, 31 mai, din partea României planul oficial de redresare și reziliență. Acest plan stabilește reformele și proiectele de investiții publice pe care România intenționează să le pună în aplicare cu sprijinul Mecanismului de redresare și reziliență.**

Mecanismul de redresare și reziliență este elementul central al instrumentului de redresare al Uniunii Europene, NextGenerationEU, planul UE prin intermediul căruia aceasta își propune să iasă mai puternică din pandemia de COVID-19. Mecanismul va furniza până la 672,5 miliarde EUR pentru a sprijini investițiile și reformele (la prețurile din 2018). Această sumă este împărțită în granturi, în valoare totală de 312,5 miliarde EUR, și împrumuturi, în valoare de 360 de miliarde EUR. Mecanismul de redresare și reziliență va juca un rol esențialîn a ajuta Europa să iasă mai puternică din criză și în a asigura reușita tranziției verde și a celei digitale.

Planul prezentat de România este rezultatul unui dialog intens derulat în ultimele luni între Comisie și autoritățile române.

**Planul de redresare și reziliență al României**

În cadrul Mecanismului de redresare și reziliență, România a solicitat granturi în valoare de 14,3 miliarde EUR și împrumuturi în valoare de 15 miliarde EUR.

Planul se bazează pe următorii șase piloni: tranziția verde, transformarea digitală, creșterea inteligentă, coeziunea socială și teritorială, sănătatea și reziliența și politicile pentru generația următoare. Planul include măsuri privind transportul durabil, educația, sănătatea, renovarea clădirilor și digitalizarea administrației publice. Proiectele din plan acoperă întreaga durată de viață a Mecanismului de redresare și reziliență, până în 2026, vizând toate cele șapte domenii emblematice europene. Proiectele din plan acoperă întreaga durată de viață a Mecanismului de redresare și reziliență, până în 2026.

**Etapele următoare**

În următoarele două luni, Comisia va evalua planul prezentat de România pe baza celor unsprezece criterii stabilite în regulament și va transpune conținutul acestuia într-un act obligatoriu din punct de vedere juridic. Această evaluare va include, în special, o analiză a măsurii în care planurile contribuie la abordarea eficace a tuturor provocărilor sau a unui subset semnificativ de provocări identificate în recomandările relevante specifice României emise în contextul semestrului european. Comisia va evalua, de asemenea, dacă planul alocă cel puțin 37 % din cheltuieli investițiilor și reformelor care sprijină obiectivele climatice și 20 % tranziției digitale.

Ca regulă generală, Consiliul va avea la dispoziție patru săptămâni pentru a adopta propunerea Comisiei de decizie de punere în aplicare.

Comisia a primit în prezent 22 de planuri de redresare și reziliență din partea următoarelor state membre: Belgia, Danemarca, Germania, Grecia, Spania, Franța, Croația, Italia, Irlanda, Cipru, Letonia, Lituania, Luxemburg, Ungaria, Austria, Polonia, Portugalia, România, Slovenia, Slovacia, Finlanda și Suedia. Comisia va continua colaborarea intensă cu restul statelor membre pentru a le ajuta să elaboreze planuri de înaltă calitate.

**Pentru informații suplimentare**

[Mecanismul de redresare și reziliență: Întrebări și răspunsuri](https://ec.europa.eu/commission/presscorner/detail/ro/qanda_21_1870)

[Fișa informativă privind Mecanismul de redresare și reziliență](https://ec.europa.eu/info/files/rrf-factsheet_en)

[Mecanismul de redresare și reziliență: Alocarea granturilor](https://ec.europa.eu/info/files/recovery-and-resilience-facility-grants-allocation-member-state_en)

[Regulamentul privind Mecanismul de redresare și reziliență](https://eur-lex.europa.eu/legal-content/RO/TXT/?uri=uriserv%3AOJ.L_.2021.057.01.0017.01.ENG&toc=OJ%3AL%3A2021%3A057%3ATOC)

[Site-ul web dedicat Mecanismului de redresare și reziliență](https://ec.europa.eu/info/business-economy-euro/recovery-coronavirus/recovery-and-resilience-facility_en)

[Site-ul web dedicat Grupului operativ pentru redresare și reziliență (RECOVER)](https://ec.europa.eu/info/departments/recovery-and-resilience-task-force_ro)

[Site-ul DG ECFIN](https://ec.europa.eu/info/departments/economic-and-financial-affairs_ro)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

**Comisia Europeană numește un nou șef al Reprezentanței sale în România**

**Dna Iulia Ramona Chiriac a fost numită astăzi, 2 iunie, șefa Reprezentanței Comisiei Europene la București. În această calitate, va fi reprezentanta oficială a Comisiei Europene în România, sub autoritatea politică a președintei Ursula von der Leyen. Mandatul său va începe la 1 iulie 2021.**

Dna Chiriac are cetățenie română și este diplomat de carieră. Are o experiență de aproape 20 de ani în afaceri europene, dobândită inclusiv la nivel local, în România. Prin prisma funcțiilor pe care le-a ocupat, a dobândit competențe solide de comunicare strategică și de reprezentare politică, precum și o cunoaștere aprofundată a contextului politic din România, ceea ce o face foarte potrivită pentru conducerea Reprezentanței Comisiei în țară.

Dna Chiriac este consul general al României în landul Bavaria din 2016 și face parte din serviciul diplomatic român din 2008. Înainte de această experiență de peste zece ani în funcții diplomatice, a lucrat în administrația publică centrală și locală din România, având atribuții legate în special de pregătirea autorităților locale române pentru aderarea țării la UE. În cadrul Ministerului Integrării Europene din România a fost responsabilă în special de promovarea valorilor UE, de furnizarea de informații privind oportunitățile de finanțare, precum și de diseminarea cunoștințelor despre UE prin organizarea de conferințe, seminare, campanii de informare și ateliere.

Dna Chiriac a absolvit Facultatea de Studii Europene a Universității Babeș-Bolyai din Cluj-Napoca, România. Are două diplome de master, una în studii europene și alta în studii de gen.

**Context**

Comisia are reprezentanțe în toate capitalele statelor membre ale UE și birouri regionale la Barcelona, Bonn, Marsilia, Milano, München și Wrocław. Reprezentanțele sunt „ochii, urechile și vocea” Comisiei la fața locului, în statele membre ale UE, interacționând cu autoritățile naționale, cu părțile interesate și cu cetățenii și informând mass-media și publicul cu privire la politicile UE. Șefii reprezentanțelor sunt numiți de președintele Comisiei Europene și sunt reprezentanții săi politici în statul membru în care sunt detașați.

**Pentru mai multe informații**

[Reprezentanta Comisiei Europene la București](https://ec.europa.eu/romania/home_ro)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

**Către un spațiu Schengen mai puternic și mai rezilient**

**Comisia Europeană a prezentat ieri, 2 iunie, o nouă**[**strategie**](https://ec.europa.eu/home-affairs/sites/homeaffairs/files/pdf/02062021_strategy_towards_fully_functioning_and_resilient_schengen_area_com-2021-277_en.pdf)**menită să facă mai puternic și mai rezilient cel mai mare spațiu al libertății de circulație din lume – spațiul Schengen.**

Spațiul Schengen înseamnă peste 420 de milioane de persoane și 26 de țări. Eliminarea controalelor la frontierele interne între statele Schengen face parte integrantă din modul de viață european: aproape 1,7 milioane de persoane locuiesc într-un stat Schengen și lucrează în altul. Oamenii și-au organizat viața în funcție de libertățile oferite de spațiul Schengen, 3,5 milioane de persoane tranzitând zilnic dintr-un stat Schengen în altul.

Libera circulație a persoanelor, a bunurilor și a serviciilor este în centrul proiectului Uniunii Europene și este esențială pentru redresarea Europei în urma crizei provocate de pandemia de COVID-19. Prin strategia de astăzi, Comisia face bilanțul provocărilor cu care s-a confruntat spațiul Schengen în ultimii ani și stabilește o cale de urmat care să mențină beneficiile acestui spațiu. Este necesară o acțiune comună la nivelul Uniunii pentru ca statele membre să facă față provocărilor actuale.

Buna funcționare a spațiului Schengen se bazează pe trei piloni: (1) gestionarea eficace a frontierelor externe ale UE, (2) consolidarea măsurilor interne pentru a compensa absența controalelor la frontierele interne, în special în ceea ce privește cooperarea polițienească, securitatea și gestionarea migrației și (3) asigurarea unei pregătiri și a unei guvernanțe solide, inclusiv integrarea tuturor statelor membre în spațiul Schengen. Pentru a încuraja încrederea reciprocă în punerea în aplicare a normelor Schengen, Comisia prezintă astăzi și o [propunere](https://ec.europa.eu/home-affairs/sites/homeaffairs/files/pdf/02062021_proposal_council_regulation_to_reform_the_schengen_evaluation_and_monitoring_mechanism_com-2021-278_en.pdf) de revizuire a mecanismului de evaluare și monitorizare Schengen.

Președinta Comisiei Europene, Ursula **von der Leyen**, a declarat: *Libertatea de a circula, de a trăi și de a lucra în diferite state membre este o libertate la care europenii țin mult. Aceasta este una dintre cele mai mari realizări ale UE, dar diversele crize și provocări ne-au arătat că nu putem considera Schengen ca fiind de la sine înțeles. Astăzi, prezentăm o cale de urmat care garantează că spațiul Schengen poate rezista în timp, care va asigura libera circulație a persoanelor, a bunurilor și a serviciilor, indiferent de circumstanțe, pentru a ne reconstrui economiile și pentru a ieși mai puternici din situații de criză.*

Vicepreședintele pentru promovarea modului nostru de viață european, Margaritis **Schinas**, a declarat în legătură cu acest subiect: *Circulația neîngrădită în spațiul Schengen este esențială pentru modul nostru de viață european. Schengen este o mașină bine unsă, dar, ca orice mașină, pentru a rezista în timp, bazele acestuia trebuie consolidate. Astăzi trasăm o nouă cale de urmat care să asigure securitatea și mobilitatea cetățenilor UE, sporind în același timp reziliența spațiului Schengen în fața diferitelor provocări. Desigur, spațiul Schengen nu este complet atât timp cât nu cuprinde toate statele membre. Un spațiu Schengen deschis tuturor va fi mai puternic și mai sigur.*

Comisarul pentru afaceri interne, Ylva **Johansson**, a adăugat: *Prin strategia privind spațiul Schengen, prezentată astăzi, vom fi mai puternici în exterior pentru a fi mai liberi în interior. Sistemele informatice de ultimă generație vor contribui la o mai bună gestionare a frontierelor externe, în timp ce consolidarea cooperării polițienești și gestionarea comună a migrației vor contribui la consolidarea spațiului Schengen fără controale la frontiere. Strategia de astăzi va promova încrederea și guvernanța pentru a ne permite să anticipăm, să ne pregătim și să reacționăm mai bine și mă angajez să mă asigur că fiecare stat membru își va îndeplini rolul în acest sens.*

Strategia are următoarele obiective:

* **Asigurarea gestionării eficace a frontierelor externe ale UE**, prin constituirea corpului permanent al Poliției de frontieră și gărzii de coastă la nivel european, prin asigurarea interoperabilității sistemelor de informații pentru gestionarea frontierelor și a migrației până în 2023 și printr-o viitoare propunere privind digitalizarea cererilor de viză și a documentelor de călătorie. De asemenea, Comisia invită colegiuitorii să adopte rapid propunerea privind noul Pact privind migrația și azilul referitoare la verificarea persoanelor care trec frontiera externă fără autorizație.
* **Consolidarea spațiului Schengen pe plan intern**, întrucât cooperarea strânsă dintre statele membre în ceea ce privește prevenirea și combaterea amenințărilor la adresa securității este esențială pentru a susține și a compensa absența controalelor la frontierele interne. Noile inițiative vor include (1) un Cod UE de cooperare polițienească; (2) modernizarea cadrului Prüm pentru schimbul de informații privind ADN-ul, amprentele digitale și înmatricularea vehiculelor și (3) extinderea utilizării informațiilor prealabile referitoare la pasageri la zborurile efectuate în spațiul Schengen. Odată adoptat, noul Pact privind migrația și azilul va stabili, de asemenea, o abordare comună a gestionării migrației, un element important pentru buna funcționare a spațiului Schengen.
* **Îmbunătățirea gradului de pregătire și a guvernanței** Comisia propune astăzi [revizuirea](https://ec.europa.eu/home-affairs/sites/homeaffairs/files/pdf/02062021_proposal_council_regulation_to_reform_the_schengen_evaluation_and_monitoring_mechanism_com-2021-278_en.pdf) mecanismului de evaluare și monitorizare Schengen (a se vedea mai jos). De asemenea, aceasta va convoca forumuri Schengen periodice pentru a încuraja dialogul politic privind abordarea provocărilor comune, pe baza rapoartelor anuale privind situația spațiului Schengen. În cursul acestui an, Comisia va propune revizuirea Codului frontierelor Schengen pentru a spori reziliența spațiului Schengen la amenințările grave prin asigurarea unei coordonări strânse și introducerea garanțiilor necesare, astfel încât reintroducerea controalelor la frontierele interne să rămână o măsură luată în ultimă instanță. Comisia va prezenta, de asemenea, un plan de urgență care să permită reactivarea sistemului de „culoare verzi”, care și-a demonstrat utilitatea, pentru traficul neîntrerupt de marfă în cazul unor crize viitoare. În cele din urmă, Comisia va lansa un dialog cu statele membre privind reintroducerea pe termen lung a controalelor la frontierele interne.
* **Extinderea spațiului Schengen:** Viitorul spațiului Schengen trebuie să fie marcat de extinderea la acele state membre ale UE care nu fac încă parte din spațiul Schengen. Această extindere va veni în întâmpinarea așteptărilor legitime ale acestor țări, fiind de altfel și o obligație legală pentru ele odată ce, în urma unor evaluări, s-a stabilit că sunt pregătite să adere la spațiul Schengen.

**Un mecanism de evaluare revizuit pentru consolidarea încrederii**

Pentru a promova încrederea comună în punerea în aplicare a normelor Schengen și pentru a asigura identificarea și remedierea rapidă a eventualelor deficiențe, Comisia propune astăzi [revizuirea](https://ec.europa.eu/home-affairs/sites/homeaffairs/files/pdf/02062021_proposal_council_regulation_to_reform_the_schengen_evaluation_and_monitoring_mechanism_com-2021-278_en.pdf) mecanismului de evaluare și monitorizare Schengen. Printre modificări se numără accelerarea procesului de evaluare și o procedură accelerată în cazul unor deficiențe semnificative care ar putea pune în pericol întregul spațiu Schengen. De asemenea, se va pune un accent politic mai puternic pe evaluările Schengen, întrucât rezultatele acestora vor fi incluse în raportul anual privind situația spațiului Schengen și vor fi discutate cu Parlamentul European și cu Consiliul. Mecanismul revizuit include o monitorizare sporită a respectării drepturilor fundamentale.

**Context**

În urmă cu 36 de ani, 5 state membre au convenit să elimine controalele la frontierele dintre ele. În prezent, spațiul Schengen fără controale la frontierele interne înseamnă peste 420 de milioane de persoane și 26 de state europene. Spațiul Schengen este format din toate țările UE, cu excepția Bulgariei, a României, a Croației, a Ciprului și a Irlandei. Din acest spațiu fac parte, de asemenea, patru țări din afara UE: Islanda, Norvegia, Elveția și Liechtenstein.

Normele Schengen necesită o actualizare pentru a le adapta la provocările în continuă evoluție. Pentru a construi un spațiu Schengen mai rezilient, președinta **von der Leyen** a anunțat în [discursul său privind starea Uniunii](https://ec.europa.eu/commission/presscorner/detail/ro/SPEECH_20_1655) din septembrie anul trecut că Comisia va prezenta o nouă strategie pentru viitorul spațiului Schengen.

Această strategie se bazează pe consultări ample cu deputații din Parlamentul European și cu miniștrii afacerilor interne reuniți în cadrul Forumului Schengen organizat în noiembrie 2020 și în mai 2021.

**Pentru informații suplimentare**

[Notă de informare](https://ec.europa.eu/commission/presscorner/detail/en/qanda_21_2707): Către un spațiu Schengen mai puternic și mai rezilient

[Fișă informativă](https://ec.europa.eu/home-affairs/news/towards-stronger-and-more-resilient-schengen-area_en)

[Strategia](https://ec.europa.eu/home-affairs/sites/homeaffairs/files/pdf/02062021_strategy_towards_fully_functioning_and_resilient_schengen_area_com-2021-277_en.pdf) pentru un spațiu Schengen pe deplin funcțional și rezilient

[Propunerea](https://ec.europa.eu/home-affairs/sites/homeaffairs/files/pdf/02062021_proposal_council_regulation_to_reform_the_schengen_evaluation_and_monitoring_mechanism_com-2021-278_en.pdf) de revizuire a mecanismului de evaluare și monitorizare Schengen + [anexa](https://ec.europa.eu/home-affairs/sites/default/files/pdf/02062021_proposal_council_regulation_to_reform_the_schengen_evaluation_and_monitoring_mechanism_correlation_table_com-2021-278_en.pdf) (a se vedea, de asemenea, [evaluarea impactului](https://ec.europa.eu/home-affairs/sites/homeaffairs/files/pdf/02062021_%20impact_assessment_schengen_evaluation_swd-2021-119_en.pdf) și [rezumatul acestuia](https://ec.europa.eu/home-affairs/sites/homeaffairs/files/pdf/02062021_%20impact_assessment_exec_summary_schengen_evaluation_swd-2021-120_en.pdf)

\*

**Comisia propune o identitate digitală fiabilă și sigură pentru toți europenii**

**Comisia a propus astăzi, 3 iunie, cadrul pentru identitatea digitală europeană, de care vor putea beneficia toți cetățenii europeni, a rezidenților și a întreprinderilor din UE. Cu un clic pe telefon, cetățenii își vor putea dovedi identitatea și vor putea partaja documente electronice din portofelele lor de identitate digitală europeană.**

Ei vor putea accesa servicii online pe baza identificării lor digitale naționale, care va fi recunoscută în întreaga Europă. Marile platforme vor trebui să accepte, la cererea utilizatorului, utilizarea portofelelor de identitate digitală europeană, de exemplu pentru a-și dovedi vârsta. Utilizarea portofelului de identitate digitală europeană va rămâne întotdeauna la latitudinea utilizatorului.

Margrethe **Vestager**, vicepreședintă executivă pentru o Europă pregătită pentru era digitală, a declarat: *„Identitatea digitală europeană ne va permite să facem în orice stat membru lucrurile pe care le facem și la noi în țară fără costuri suplimentare și fără obstacole, indiferent că este vorba de închirierea unui apartament sau de deschiderea unui cont bancar în afara țării. Vom putea face acest lucru într-un mod sigur și transparent. Vom decide noi înșine cât de multe informații dorim să partajăm despre noi, cu cine și în ce scop. Aceasta este o ocazie unică de a experimenta cu toții ce înseamnă să trăim în Europa și să fim europeni.”*

Comisarul pentru piața internă, Thierry **Breton**, a declarat: „*Cetățenii UE așteaptă nu numai un nivel ridicat de securitate, ci și facilitate, atunci când interacționează cu administrațiile naționale, de exemplu pentru depunerea declarației fiscale, sau pentru înscrierea la o universitate europeană unde trebuie să se identifice în mod oficial. Portofelele de identitate digitală europeană le oferă acestora o nouă posibilitate de a stoca și utiliza date pentru diverse tipuri de servicii, de la efectuarea check-in-ului într-un aeroport până la închirierea unui autoturism. Consumatorilor li se oferă astfel posibilitatea de a alege, de a face o alegere europeană. Întreprinderile noastre europene, mari și mici, vor beneficia la rândul lor de identitatea digitală și vor putea oferi o gamă largă de noi servicii, având în vedere că propunerea oferă o soluție pentru servicii de identificare fiabile și sigure.”*

**Cadrul pentru identitatea digitală europeană**

În temeiul noului regulament, statele membre le vor oferi cetățenilor și întreprinderilor portofele digitale care vor fi în măsură să le conecteze identitățile digitale naționale cu dovada altor atribute personale (de exemplu, permis de conducere, diplome, cont bancar). Aceste portofele pot fi furnizate de autorități publice sau de entități private, cu condiția să fie recunoscute de statul membru.

Noile portofele de identitate digitală europeană le vor permite tuturor europenilor să acceseze servicii online fără a fi nevoiți să utilizeze metode private de identificare sau să partajeze în mod inutil date cu caracter personal. Cu această soluție, europenii au controlul deplin asupra datelor pe care le partajează.

Identitatea digitală europeană va avea următoarele caracteristici:

* **Va fi la dispoziția oricărei persoane care dorește să o utilizeze:** Orice cetățean european, rezident sau întreprindere din Uniune care va dori să utilizeze identitatea digitală europeană va fi în măsură să facă acest lucru.
* **Va fi utilizabilă pe scară largă:**Portofelele de identitate digitală europeană vor fi utilizabile pe scară largă, ca o modalitate de a identifica utilizatorii sau de a dovedi anumite atribute personale, în scopul de a avea acces la servicii digitale publice și private în întreaga Uniune.
* **Utilizatorii au controlul asupra propriilor date:**Portofelele de identitate digitală europeană le vor permite oamenilor să aleagă ce aspecte ale identității, ale datelor și ale certificatelor partajează cu terți și să țină evidența acestor partaje. Controlul de care dispune utilizatorul garantează că vor fi partajate numai informațiile care trebuie partajate.

Pentru ca această inițiativă să devină realitate cât mai curând posibil, propunerea este însoțită de o recomandare. Comisia invită statele membre să stabilească un set comun de instrumente până în septembrie 2022 și să demareze imediat lucrările pregătitoare necesare. Acest set de instrumente ar trebui să includă arhitectura tehnică, standardele și orientările privind bunele practici.

**Etapele următoare**

În paralel cu procesul legislativ, Comisia va colabora cu statele membre și cu sectorul privat pentru aspectele tehnice ale identității digitale europene. Prin intermediul programului Europa digitală, Comisia va sprijini punerea în aplicare a cadrului pentru identitatea digitală europeană; multe state membre au prevăzut proiecte pentru punerea în aplicare a unor soluții de e-guvernare, inclusiv a identității digitale europene, în planurile lor naționale din cadrul [Mecanismului de redresare și reziliență](https://ec.europa.eu/info/business-economy-euro/recovery-coronavirus/recovery-and-resilience-facility_en).

**Context**

[Busola pentru dimensiunea digitală](https://ec.europa.eu/info/strategy/priorities-2019-2024/europe-fit-digital-age/europes-digital-decade-digital-targets-2030_ro) a Comisiei pentru 2030 stabilește o serie de obiective și etape la realizarea cărora va contribui identitatea digitală europeană. De exemplu, până în 2030, toate serviciile publice esențiale ar trebui să fie disponibile online, toți cetățenii vor avea acces la dosarele lor medicale, iar 80 % dintre cetățeni ar trebui să utilizeze o soluție de identificare electronică (eID).

Pentru această inițiativă, Comisia se bazează pe cel mai avansat cadru juridic transfrontalier existent pentru identitățile digitale de încredere, inițiativa europeană privind identificarea electronică și serviciile de încredere (Regulamentul eIDAS). Adoptat în 2014, acesta oferă baza pentru procedurile transfrontaliere de identificare electronică, autentificare și certificare a site-urilor web în cadrul UE. Deja aproximativ 60 % dintre europeni pot beneficia de sistemul actual.

Cu toate acestea, nu există nicio obligație ca statele membre să dezvolte o identitate digitală națională și să o facă interoperabilă cu cele ale altor state membre, ceea ce duce la discrepanțe mari între țări. Propunea actuală va aborda aceste deficiențe prin îmbunătățirea eficacității cadrului și extinderea beneficiilor acestuia la sectorul privat și la utilizarea mobilă.

**Informații suplimentare**

[Identitatea digitală europeană – Întrebări și răspunsuri](https://ec.europa.eu/commission/presscorner/detail/en/QANDA_21_2664)[Căutați traducerile disponibile pentru linkul precedentEN**•••**](javascript:void(0))

[Identitatea digitală europeană – Pagina informativă](https://ec.europa.eu/info/strategy/priorities-2019-2024/europe-fit-digital-age/european-digital-identity_en)[Căutați traducerile disponibile pentru linkul precedentEN**•••**](javascript:void(0))

[Regulamentul privind identitatea digitală europeană](https://ec.europa.eu/newsroom/dae/redirection/item/712464/en)[Căutați traducerile disponibile pentru linkul precedentEN**•••**](javascript:void(0))

[Recomandarea privind identitatea digitală europeană](https://ec.europa.eu/newsroom/dae/redirection/item/712466/en)[Căutați traducerile disponibile pentru linkul precedentEN**•••**](javascript:void(0))

[Pagina web eIDAS](https://digital-strategy.ec.europa.eu/en/policies/trust-services-and-eid)[Căutați traducerile disponibile pentru linkul precedentEN**•••**](javascript:void(0))

[Raportul privind evaluarea Regulamentului eIDAS](https://ec.europa.eu/newsroom/dae/redirection/item/712467/en)[Căutați traducerile disponibile pentru linkul precedentEN**•••**](javascript:void(0))

[Decada digitală – comunicat de presă](https://ec.europa.eu/commission/presscorner/detail/ro/IP_21_983)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

**Salata cu icre de știucă de Tulcea: produs cu indicație geografică protejată în UE**

**Comisia Europeană a aprobat cererea de înscriere a „**[**Salatei cu icre de știucă de Tulcea**](https://eur-lex.europa.eu/legal-content/EN/TXT/?uri=uriserv%3AOJ.C_.2021.039.01.0026.01.ENG&toc=OJ%3AC%3A2021%3A039%3ATOC)**” din România în Registrul indicațiilor geografice protejate (IGP). „Salata cu icre de știucă de Tulcea” este o cremă pe bază de ulei de floarea-soarelui de culoare albă, obținută din icre în amestec cu apă carbogazificată și zeamă de lămâie.**

Este produsă în regiunea Tulcea, care include Rezervația Biosferei Delta Dunării. „Salata cu icre de știucă de Tulcea” are gustul specific al icrelor de știucă, completat și subliniat de cel al icrelor de pește din Delta Dunării, ca urmare a procesului de sărare și maturare. „Salata cu icre de știucă de Tulcea” este un produs care utilizează în principal materii prime din regiune, creând o legătură puternică cu mediul natural al Deltei Dunării.

„Salata cu icre de știucă de Tulcea” este un exemplu emblematic al tradiției locale de prelucrare a peștelui, care a evoluat de la recoltarea și consumul de icre crude (în secolul al XIX-lea) până la prelucrarea acestora pentru a fi utilizate în bucătăria modernă (în secolul XX). Această nouă denumire se va alătura celor 1.760 de produse alimentare deja protejate. Lista este disponibilă în baza de date [eAmbrosia](https://ec.europa.eu/info/food-farming-fisheries/food-safety-and-quality/certification/quality-labels/geographical-indications-register/).

Pentru informații suplimentare, vă invităm să consultați și paginile referitoare la [politica în domeniul calității](http://ec.europa.eu/agriculture/quality/index_fr.htm)[Căutați traducerile disponibile pentru linkul precedentFR**•••**](javascript:void(0)).

**Indicație geografică protejată (IGP)**

Indicațiile geografice permit consumatorilor să aibă încredere și să distingă produsele de calitate, ajutând, de asemenea, producătorii în comercializarea lor.

Indicația geografică protejată arată legătura dintre regiunea geografică specifică și denumirea produsului, în cazul în care o anumită calitate, reputație sau altă caracteristică poate fi atribuită în mod esențial originii sale geografice. Produsele cu IGP pot fi alimente, produse agricole sau vinuri. Pentru a beneficia de această etichetă de calitate, cel puțin una dintre etapele de producție, prelucrare sau preparare trebuie să aibă loc în regiune.

În cazul vinului, aceasta înseamnă că cel puțin 85% din strugurii utilizați trebuie să provină exclusiv din aria geografică în care se produce efectiv vinul.

Pentru informații suplimentare, vă invităm să consultați și paginile referitoare la [politica în domeniul calității](https://ec.europa.eu/info/food-farming-fisheries/food-safety-and-quality/certification/quality-labels/quality-schemes-explained_ro).

**Persoană de contact pentru presă:**

Ștefan TURCU , E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

\*

Coronavirus: Comisia propune o actualizare a măsurilor coordonate privind călătoriile înainte de începutul verii

**Recent, Comisia Europeană a propus o actualizare a Recomandării Consiliului referitoare la coordonarea restricțiilor privind libera circulație în UE, care au fost instituite ca răspuns la pandemia de COVID-19.**

Având în vedere că situația epidemiologică se îmbunătățește, iar campaniile de vaccinare se accelerează pe întreg teritoriul UE, Comisia propune ca statele membre să relaxeze treptat măsurile privind călătoriile, inclusiv, în primul rând, pentru titularii [certificatului digital al UE privind COVID](https://ec.europa.eu/commission/presscorner/detail/ro/ip_21_2593). Comisia a propus, de asemenea, actualizarea criteriilor comune pentru zonele de risc și introducerea unui mecanism de „frână de urgență”, pentru a combate prevalența unor noi variante care suscită îngrijorare sau interes. Propunerea include, de asemenea, dispoziții specifice privind copiii pentru a asigura unitatea familiilor care călătoresc și o perioadă standard de valabilitate pentru teste.

Didier **Reynders**, comisarul pentru justiție, a declarat: *„În ultimele săptămâni am asistat la o scădere continuă a numărului de infectări, ceea ce demonstrează succesul campaniilor de vaccinare în întreaga UE. În paralel, încurajăm, de asemenea, posibilitățile de testare accesibile din punctul de vedere al costului și disponibile pe scară largă. În acest context, statele membre elimină acum treptat restricțiile legate de COVID-19 atât pe plan intern, cât și în ceea ce privește călătoriile. Astăzi, propunem ca statele membre să se coordoneze în privința acestei eliminări treptate a restricțiilor privind libera circulație, ținând seama de noul nostru instrument comun: certificatul digital al UE privind COVID. Ne așteptăm acum ca statele membre să utilizeze în mod optim acest instrument și recomandarea de a le permite tuturor cetățenilor să se deplaseze din nou liber și în siguranță.”*

Stella **Kyriakides**, comisarul pentru sănătate și siguranță alimentară, a declarat: *„Libera circulație este unul dintre cele de mai de preț drepturi ale cetățenilor UE: avem nevoie de abordări coordonate și previzibile pentru cetățenii noștri, care să ofere claritate și să evite cerințele inconsecvente între statele membre. Dorim să ne asigurăm că putem avansa către redeschiderea societăților noastre în săptămânile următoare, în condiții de siguranță și în mod coordonat. Pe măsură ce vaccinarea avansează tot mai rapid, putem fi încrezători că libera circulație fără restricții, în condiții de siguranță, poate fi reluată treptat din nou. Deși privim spre viitor cu mai mult optimism, trebuie să rămânem precauți și să punem întotdeauna pe primul loc protecția sănătății publice.”*

Principalele actualizări ale abordării comune privind măsurile de călătorie în interiorul UE, pe baza [hărții codurilor](https://www.ecdc.europa.eu/en/covid-19/situation-updates/weekly-maps-coordinated-restriction-free-movement) publicate de Centrul European de Prevenire și Control al Bolilor (ECDC):

* **Persoanele vaccinate complet** care dețin certificate de vaccinare în conformitate cu **certificatul digital al UE privind COVID ar trebui să fie exceptate** de la cerința de testare sau de carantină legată de călătorii la 14 zile după ce li s-a administrat ultima doză. Această exceptare ar trebui să se refere, de asemenea, la persoanele vindecate cărora li s-a administrat o singură doză dintr-un vaccin cu 2 doze. În cazul în care statele membre acceptă dovada vaccinării pentru a aplica derogarea de la restricțiile privind libera circulație și în alte situații, de exemplu după prima doză dintr-un vaccin cu 2 doze, acestea ar trebui, de asemenea, să accepte, în aceleași condiții, certificate de vaccinare pentru un vaccin împotriva COVID-19.
* **Persoanele vindecate** care dețin certificate în conformitate cu **certificatul digital al UE privind COVID ar trebui să fie exceptate** de la cerința de testare sau de carantină legată de călătorii în cursul primelor 180 de zile după un test PCR pozitiv.
* **Persoanele care dețin un certificat de testare valabil** în conformitate cu **certificatul digital al UE privind COVID ar trebui să fie exceptate** de la eventualele cerințe de carantină. Comisia propune următoarea **perioadă standard de valabilitate pentru teste**: 72 de ore pentru testele PCR și, în cazul în care sunt acceptate de statul membru în cauză, 48 de ore pentru testele antigenice rapide.
* **„Frâna de urgență”**: Statele membre ar trebui să reintroducă măsuri privind călătoriile pentru persoanele vaccinate și cele vindecate în cazul în care situația epidemiologică se deteriorează rapid sau în cazul în care s-a raportat o prevalență ridicată a variantelor care suscită îngrijorare sau interes.
* **Clarificarea și simplificarea cerințelor**, atunci când sunt impuse de statele membre pe baza propriilor procese decizionale:
  + Călătorii care sosesc din **zonele verzi**: nicio restricție
  + Călătorii care sosesc din **zonele portocalii**: statele membre ar putea solicita un test înainte de plecare (antigenic rapid sau PCR).
  + Călătorii care sosesc din **zonele roșii**: statele membre ar putea solicita călătorilor să se supună carantinei, cu excepția cazului în care au efectuat un test înainte de plecare (antigenic rapid sau PCR).
  + Călătorii care sosesc din **zonele roșu închis**: călătoriile neesențiale ar trebui să fie puternic descurajate. Se aplică în continuare cerințele privind testarea și carantina.
* Pentru a asigura **unitatea familiei**, minorii care călătoresc cu părinții ar trebui să fie exceptați de la carantină atunci când părinții nu trebuie să se supună carantinei, de exemplu datorită faptului că sunt vaccinați. Copiii sub 6 ani ar trebui, de asemenea, să fie exceptați de la testarea legată de călătorii.
* Comisia propune adaptarea **pragurilor care stau la baza hărții ECDC**, având în vedere situația epidemiologică și progresele în materie de vaccinare. Pentru zonele marcate cu portocaliu, propunerea este de a majora pragul de notificare cumulată a cazurilor de COVID-19 pe o perioadă de 14 zile de la 50 la 75. În mod similar, pentru zonele roșii, se propune ajustarea intervalului pragului de la intervalul actual de 50-150 la 75-150.

În plus, Comisia solicită depunerea unor eforturi suplimentare pentru a asigura **introducerea fără impedimente a certificatului digital al UE privind COVID**. În acest scop, statele membre ar trebui să utilizeze, în cea mai mare măsură posibilă, posibilitățile existente în temeiul legislației naționale pentru a începe eliberarea certificatelor digitale ale UE privind COVID încă înainte de intrarea în vigoare a regulamentului de instituire a acestor certificate, la 1 iulie. În cazul în care legislația națională prevede verificarea certificatelor privind COVID-19, titularii unui certificat digital al UE privind COVID ar putea deja să îl utilizeze atunci când călătoresc.

Comisia va sprijini acest proces prin lansarea, la 1 iunie, a părții centrale a certificatului digital al UE privind COVID, portalul UE care stochează cheile publice necesare pentru verificarea unui certificat digital al UE privind COVID. Având în vedere că nu se face schimb de date cu caracter personal prin intermediul **portalului UE**, statele membre ar putea deja să utilizeze funcționalitatea acestuia.

Propunerea de astăzi a Comisiei asigură, de asemenea, coerența cu normele privind [călătoriile neesențiale către UE](https://ec.europa.eu/commission/presscorner/detail/ro/ip_21_2121), actualizate de Consiliu la 20 mai 2021.

**Context**

La 3 septembrie 2020, Comisia a formulat [o propunere de recomandare a Consiliului](https://eur-lex.europa.eu/legal-content/RO/TXT/?qid=1604080584943&uri=CELEX%3A52020DC0499) menită să garanteze că toate măsurile care restrâng libera circulație ca răspuns la pandemia de COVID-19 adoptate de statele membre sunt coordonate și comunicate clar la nivelul UE.

La 13 octombrie 2020, statele membre ale UE s-au angajat să asigure o coordonare mai bună și un schimb de informații mai eficient prin adoptarea [recomandării Consiliului](https://data.consilium.europa.eu/doc/document/ST-11689-2020-REV-1/ro/pdf).

La 1 februarie 2021, Consiliul a adoptat o [primă actualizare](https://eur-lex.europa.eu/legal-content/RO/TXT/?uri=celex%3A32020H1475) a recomandării Consiliului, care a introdus o nouă culoare, „roșu închis”, pentru marcarea zonelor de risc și a stabilit aplicarea de măsuri mai stricte călătorilor care sosesc din zonele cu risc ridicat.

La 20 mai 2021, Parlamentul și Consiliul au ajuns la un [acord politic provizoriu](https://ec.europa.eu/commission/presscorner/detail/ro/ip_21_2593) privind instituirea certificatului digital al UE privind COVID pentru a facilita libera circulație în interiorul UE. Certificatul digital al UE privind COVID va contribui, de asemenea, la facilitarea eliminării treptate și coordonate a restricțiilor privind libera circulație existente. Acordul politic a fost confirmat de Comitetul [Reprezentanților Permanenți al Consiliului](https://www.consilium.europa.eu/ro/press/press-releases/2021/05/21/covid-19-coreper-endorses-political-agreement-on-the-eu-digital-covid-certificate-to-facilitate-free-movement/) și de [Comisia pentru libertăți civile, justiție și afaceri interne a Parlamentului](https://www.europarl.europa.eu/news/ro/press-room/20210523IPR04606/civil-liberties-committee-endorses-eu-digital-covid-certificate).

La 20 mai 2021, Consiliul [a modificat](https://eur-lex.europa.eu/legal-content/RO/TXT/?uri=uriserv%3AOJ.L_.2021.182.01.0001.01.ENG&toc=OJ%3AL%3A2021%3A182%3ATOC#ntc5-L_2021182EN.01000101-E0005) recomandarea privind [călătoriile neesențiale către UE](https://ec.europa.eu/info/live-work-travel-eu/coronavirus-response/travel-during-coronavirus-pandemic_ro), relaxând restricțiile privind călătoriile neesențiale către UE, în special pentru resortisanții țărilor terțe vaccinați. De asemenea, Consiliul a majorat pragul pentru numărul de noi infectări utilizat pentru a stabili lista țărilor din afara UE din care ar trebui permise călătoriile neesențiale.

În cadrul reuniunii lor din 24-25 mai, [liderii europeni au solicitat](https://www.consilium.europa.eu/media/49791/2425-05-21-euco-conclusions-en.pdf) revizuirea până la jumătatea lunii iunie a Recomandării Consiliului privind călătoriile în interiorul UE, în vederea facilitării liberei circulații în UE. Propunerea de astăzi dă curs acestei solicitări.

Cele mai recente informații primite de la statele membre în ceea ce privește măsurile legate de COVID-19, precum și restricțiile de călătorie sunt disponibile pe [platforma Re-open EU](https://reopen.europa.eu/ro/).

**Informații suplimentare**

[Propunerea Comisiei de modificare a Recomandării Consiliului din 13 octombrie 2020 privind o abordare coordonată a restricționării liberei circulații ca răspuns la pandemia de COVID-19](https://ec.europa.eu/info/files/commission-proposal-amend-council-recommendation-13-october-2020-coordinated-approach-restriction-free-movement-response-covid-19-pandemic_en)

[ReopenEU](https://reopen.europa.eu/ro/)

**Persoană de contact pentru presă:**

Ștefan TURCU

E-mail: [stefan.turcu@ec.europa.eu](mailto:stefan.turcu@ec.europa.eu)

telefon: 0724 232 197

***Sursa: https://ec.europa.eu/romania/news\_ro***

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/